
Azeezam Mufti Asadullah Yasir sallamahu ek noujawan aalim-e-deen 
hain, khidmat-e-deen ke jazbe ke hamil hain. Maahe Ramazanul Mubarak 
ke fazail wa masail par unhone ek choota sa risalah murattab farmaya, 
roza, taraweeh, eitekaaf, sadqah-e-fitr, zakat se mutalliq bohot se zaroori 
aur ba-kasrat pooche jaane waale masail ka tazkirah kiya hai. Yeh masail 
agarche bohot si kitabon me mazkoor hain, lekin aisa choota kitabcha jin 
ko khareedna aur padhlena awaam ke liye aasaan hota hai kam dastyaab 
hain. Isliye yeh ek acchi, mufeed aur qabil-e-qadr koshish hai jis se awaam 
ko bohot nafe ki tawaqqu hai. 

Muallif-e-kitaab housala afzaae ke layiq hain. Allah kare yeh koshish 
qabooliyat paaye aur awaam us se khoob muntafe ho. 

Hazrat Moulana Shah Jamalur Rehman saheb 
miftahi Damat barkatuhum 
24-April 2014, 23-Jumadal Ula 1435h 

Taqreez 



Ahkaam-e-shariyat se waqifiyat har musalman ke liye zaroori hai. 
Maahe Ramazan me aaqil, baaligh wa musalman par roza farz hai. Sahibe 
nisaab par zakat farz hai jiski adayigi aam tour par musalman ramazan me 
karte hain. Ramazan ke aakhiri ashrah me eitekaaf sunnat alal kifayah hai. 
Ramazan khatam hote hi agle din subah sadqah-e-fitr ka wujoob sahibe 
nisaab par aaMd hojata hai, aur din hi me namaz-e-eidul fitr adaa kijati hai. 
In sab umoor se mutalliq masail se waqifiyat zaroori hai. 

Pesh-e-nazar kitabcha isi zaroorat ki takmeel hai. Allah jaza-e-khair de 
biradar azeez Shaikh Asadullah Hussami ko jinhone is zaroorat ki takmeel 
ki hai. Mousoof ne darje bala umoor se mutalliq phaile huie masail me se 
ahem masail ka intekhaab kiya hai, taake qarieen mukhtasar waqt me 
pesh-aamdah masail ko samajh saken aur uski roshini me roza aur eitekaaf 
adaa karen. Zakaat wa sadqaat nikalen. 

Raqimul huroof ne kitaab ka harf harf padha hai aur tamaam masail ko 

durust paaya hai Dua hai ke Allah ta'ala mousoof ki is qalami 

kawish ko qabool farmaye aur duniya wa aakhirat ki falaah ka zariyah 
banaye. jjj^^l^c^liU j 

Shahid Ali Qasmi 
Motamad-e-Ta'leem 
Al-Mahadul Aali Al-Islami, Hyderabad 
30/shabaan 1434 hijri 
10/july 2013 

Taqreez 



Ramazanul Mubarak Haq ta'ala shanuhu ka apne bandon par 
inaa'm-e-azeem hai. Is maahe mubarak me baaz khaas aamaal par bandon 
ke liye rehmat wa maghfirat aur jahannum se najaat ki khush khabri digayi 
hai. Un khaas aamaal me roza, taraweeh, eitekaaf aur muwasadah yani 
ghuraba parwari bhi shamil hain. Ikhtetaame Ramazan par eid aur 
sadqah-e-fitr ka bhi hukum bhi hai. 

Aam tour se ilme deen se doori ki wajeh se loog in ebadaton ki adayigi 
me mukhtalif qisam ki kotahiyan kar baithte hain, jis se neeki barbaad aur 
gunah lazim ke misdaaq teherte hain. Isliye ulema-e-kiraam ne har zamane 
me aam fehem andaaz me awaam ke liye mazkoorah ebadaton ke ahkaam 
wa masail jama karke shaya karne ka eahtemaam kiya hai. Azeezam 
Moulana Asadullah Yasir sallamahu deeni khidmaat me masroof hain. Aur 
mashallah likhne padhne ka bhi zouq rakhte hain. Yeh risala "Fazail wa 
Masail-e-Ramazan" unhi ka murattab kardah hai. Is aajiz ne unki khwahish 
par mashaghil ki wajeh se sar-sari tour par dekha aur naafe paya hai. Jin 
kutub se unhone istefadah kiya wo khud motabar hain. Haq ta'ala shanuhu 
unki is saee ko sharf-e-qabool ataa farmaye. Ameen 

Was salaam 
Muhammad Abdul Qawi 
Idara Ashraful Uloom, Hyderabad. 
10-Ramadhan 1434h 

Taqreez 



Badi saadat ki baat hai ke hamare jamiya ke ustaaze hadith Mufti 
Asadullah Yasir Husammi saheb ne ek kitabcha ba-unwaan "Fazail wa 
Masaaile Ramazan" murattab kiya jo mukhtasar aur sahal hone ke saath 
saath mustanad aur nafa baksh bhi hai. Chunke aksar logon ki badi kitabon 
tak rasayi na mumkin hai mousoof ne badi had tak kamiyaab koshish ki hai 
ke har kaso na kas tak iska fayida pahunche. Is kitaab se akabireen ki nisbat 
judi rehne ki wajeh se banda yaqeene kaamil rakhta hai ke haq tala isko 
qabooliyat bakhshenge aur mazeed kaam kame ki toufeeq bhi haasil hogi. 
Allah ta'ala mousoof ke ilmo amal ko qubool farmakar darein ki sa'adat ka 
zariyah banaye. Ameen. 

Hafiz Mohammad Ghouse Rashadi 

Baani wa Nazim 
Jamiyah Islamiyah Tajweedul Quran 
Amberpet , Hyderabad 

23-Rajab 1435h, 23-May 2014 

Ramazan ki Azmat wa Fazeelat 



Hazrat Salman kehte hain ke Nabi-e-Kareem |f? ne shaban ki aakhiri 
tareekh me ham logon ko waaz farmaya, ke tumhare oopar ek mahina araha 
hai jo bohot bada mahina hai, bohot mubarak mahina hai. Isme ek raat hain 
(shabe qadr) jo hazaron mahino se badhkar hai. Allah ta'ala ne uska roza 
farz farmaya aur uske raat ke qiyaam (yani taraweeh) ko sawaab ki cheez 
banaya hai. Jo shaqs is mahine me kisi neaki ke saath Allah ka qurb hasil 
kare aisa hai jaisa ke ghair ramazan me farz adaa kiya. Aur jo shaqs is 
mahine me kisi farz ko adaa kare wo aisa hai jaisa ke ghair ramazan me 70 
farz adaa kare. Yeh mahina sabr ka hai aur sabr ka badla jannat hai. Aur 
yeh mahina logon ke saath hamdardi karne ka hai. Is mahine me mu'min ka 
rizq badha diya jata hai. Jo shaqs kisi rozah daar ka roza iftaar karaye uske 
liye gunahon ke maaf hone aur aag se chutkara paane ka sabab hoga, aur 
roze daar ke sawaab ke manind usko sawaab hoga. Magar us roze daar ke 
sawaab se kuch kam nahi kya jayega. Sahaba ne arz kiya ya Rasoolallah Hi 
ham me se har shaqs to itni wusa't (gunjayish) nahi rakhta ke roze daar ko 
iftaar karaye. To Aap Sj| ne farmaya ke (peat bhar khilane par mouqoof 
nahi) yeh sawaab to Allah jalla shanuhu ek khajoor se koie iftaar karade ya 
ek ghoont paani pilade ya ek ghoont lassi pilade us par bhi marhamat 
farmadete hain. Yeh aisa mahina hai ke uska pehla hissa Allah ki rehmat 
hai aur darmiyani hissa maghfirat hai aur aakhiri hissa aag se aazadi hai. Jo 
shaqs is mahine me hilka karde apne ghulaam wa khadim ke boojh ko, Haq 
ta'ala shanuhu uski maghfirat farmadete hain aur aag se aazadi farmate 
hain. Aur 4 cheezon ki isme kasrat rakha karo jin me se 2 cheezen Allah 
ta'ala ki riza ke waaste aur 2 cheezen aise hain jin se tumhara charah kaar 
nahi (yani bohot zaroori hai). Pehli 2 cheezen jin se turn apne rab ko raazi 
karo wo Kalimah-e-Tayyibah aur Isteghfaar ki kasrat hai. Aur doosri 2 
cheezen yeh hain ke jannat ki talab karo aur aag se panah maango. Jo shaqs 
kisi roze daar ko pani pilaye Haq ta'ala shanuhu (Qiyamat ke din) meri 
houz se usko aisa paani pilayenge jiske baad jannat me dakhil hone tak 
payaas nahi lage gi. 

(Mishkaat,174) 

Rozah wa Taraweeh Ahkaam wa masail 

(14ye Imaan walo! turn par roze farz kiye gaye hain, jaisa ke turn se 
pehle logon par bhifarz kiye gaye the, taake turn muttaqi banjao) 

(Al-Baqrah,183) 

Roze ka maqsad yeh hai ke nafse insani kwahishaat aur aadaton ke 
shikanje se aazad hosake, uski shahwani quwwaton me eitedaal aur 
tawazun paida ho aur us zariyeh se wo sa'adate abadi ke gohare maqsood 
tak rasaayi haasil karsake aur hayaate abadi ke husool ke liye apne nafs ka 
tazkiyah karsake. Bhook aur payaas se uski hawas ki teezi aur shahwat ki 
hiddat me takhfeef paida ho. Aur yeh baat yaad aaye ke kitne miskeen hain 
jo naane shabeenah ke mohtaaj hain, wo shaitaan ke raaston ko uspar tang 
karde, aur aaza wa jawareh ko un cheezon ki taraf maail hone se rookde jin 
me uski duniya wa aakhirat dono ka nuqsaan hai. Is lihaaz se yeh ahle 
taqwa ka lagaam, mujahideen ki dhaal aur abraar wa muqarrabeen ki 
riyazat hai. 

Allamah Ibne Qayyim 
(Zaadul ma'ad: 1/152) 

Rozah-Ahkaam wa Masai I 

"Roza" ko arabi me soum kehte hain. Lughat me 'soum' kisi cheez se 
rokne ko kehte hain. Sharaee istelaah me roza naam hai "subah sadiq se 
lekar ghuroobe aaftaab tak khane, peene aur biwi se qurbat kame se apne 
aap ko roke rakhne ka." 

Roza Islam ke 5 arkaan me se ek ahem rukun hai, hadith me hai: 

(S^^).oU^jJi^5s u^&J&zj^ 

Islam ki byuniyaad 5 cheezon par hain (unme se ek) Ramazan ka roza 

rakhna hai. 

(Mishkaat,12) 

Roze ki farziyat Quran-o-Hadith se sabit hai. Allah ta'ala farmate hain: 

Aye Imaan walo! turn par roze farz kiye gaye hain, jaisa ke turn se 
pehle logon par bhifarz kiye gaye the, taake turn muttaqi banjao. 

(Al-Baqrah,183) 

Hadith me Aap |§l ne farmaya: 

Allah ne turn par"is mahine ka roza farz kiya hai. 

Lihaza roze ka munkir kafir aur usko susti wa kahili se chood dene wala 
faasiq kehlayega. 

Roze ki fazeelat 

Jannat ke 8 darwazon me se 1 darwaze ka naam rayyan hai. Wo sirf roze 
daron ke liye hai. Unke alawa koie aur usme dakhil nahi hosakta. 

(Bukhari,l/254) 

Roza kin logon par farz hai 

Roza farz hone ke liye mundarjah zail sharait ka hona zaroori hai: 

(1) Musalman hona, 

(2) Aaqil hona (aqalmand hona), 

(3) Baaligh hona. 

Roze ki adayigi kin logon par farz nahi hai 

Zail me zikr kiye jaane wale hazraat par roze ki adayigi fil-four farz nahi 
hai. Aur baad ramazan adaa karna zaroori hai: 

( 1 ) Beemaar (jisko roza rakhna dushwaar ho), 

(2) Musafir, 

(3) Haiz-o-Nifaas waali aurat, 

(4) Haamilah (Jabke roza rakhne se nuqsaan ka ande- sha ho), aur 

(5) Murziyah (doodh pilane waali aurat)(Jabke roza rakhne se nuqsaan 
ka andesha ho) 

Fouth shudah roze ki qaza 

Woh loog jo kisi uzare sharaee ki wajeh se roza na rakh sake the unpar in 
rozon ki qaza wajib hoti hai. Woh loog yeh hain: 

(1) Musafir jisne masafate sharaee ki wajeh se roza na rakha ho. Wazeh 
ho ke masafate sharaee 48 mile hai jo taqreeban 77.25 kilometer 
hain. 

(2) Beemaar jisne beemaari ke badh jaane ke andeshe se roza na rakha 
ho. 

(3) Haiz-o-Nifaas waali aurat. 

(4) Haamila aurat jis ko apne bachche ke baare me nuqsaan ka andesha 
ho. 

(5) Doodh pilane waali aurat. 

(6) Aisa mareez jiski sehet rooz ba rooz ghat ti jaaye, jisko fiqah me 
"shaikhe faani" (boodha) kehte hain uspar qaza waajib hone ke 
bajaye fidyah waajib hoga. Isme dammah ke mareez bhi shamil 
honge jo bagair "inhaler" ke istemaal ke roza na rakh sakte hon aur 
aaindah bhi sihhat yaabi ki ummeed na ho. 

Fidyah ki miqdaar 

Fidyah ki wazahat Q uran me hai. (^^SCw^o^lxJsiiJi (Al-Baqrah) ke fidyah 
ek miskeen ko khana khilana hai. Isliye har roze ke badle kisi miskeen ko 2 
waqt aasoodgi se (peat bhar kar) khana khilade ya agar ghalla dena chahe 
ya uski qeemat, to sadqahe fitr ki miqdaar ke baqadar poune 2 sear 
gehoon (yani 1 kilo 600gram gehu) ya uski qeemat de. Albatta agar fidyah 
dene ke baad roza rakhne ke qabil hojaye to phir uspar qaza wajib hogi. 

Fidyah ek musth shuru ramazan me bhi diya jasakta hai aur akheer ramazan 
me bhi diya jasakta hai, isi tarah ramazan ke baad bhi diya jasakta hai. 

Wo baatein jinse roza tooth jata hai aur qaza 
ke saath kaffarah wajib hota hai 

(1) Bila uzar jaan boojh kar roza toodne ki wajeh se kaffarah wajib hota 
hai. Masalan bila uzar khana khaliya. 

(2) Roze ki haalat me biwi se sohbat karne ki wajeh se bhi roza tooth 
jaata hai. Agar cheh dukhool ke baad inzaal hua ho (sperm nikli ho) 
ya na hua ho (sperm na nikli ho) 

(3) Aisi cheez jo dawa ya ghiza ka kaam karti ho uski mamooli miqdaar 
ka bhi kha-pee lena. Usse bhi roza tooth jayega, qaza ke saath 
kaffarah bhi waajib hoga. 

(4) Khaini, gutka khane aur beedi, cigarette peene se bhi roza fasid aur 
kaffarah waajib hojayega. 

(5) Aisi cheez jisko elaaj ke liye ya yoon hi logon me khane ka mamool 
ho moojibe kaffarah hai. 

(6) Namak ki thoodi miqdaar khane se bhi roza tooth jata hai aur 
kaffarah waajib hoga. 

(7) Agar koie shaqs gheebat kare aur yeh samajh kar ke, ke uska roza 
tooth gaya, khana peena shuru karde to rozah tooth jayega. Kaffarh 
waajib hoga. 

(8) Sehri ka luqmah mooh me tha ke subah hogayi, nikaale bagair nigal 
gaya to qaza ke saath kaffarah wajib hoga. 

Zaroori wazahat 

(1) Roza todhne ki surat me qaza wa kaffar jab hi lazim hoga jabke 
ramazan ke roze me iski niyyat sehri ke waqt hi se karliya ho. Jaan 
boojh kar bila uzar suratan wa ma'nan koie cheez khale ya peele ya 
jima karle. 

Bila uzar suratan khane se muraad yeh hai ke mooh ke zariyeh mede 

(stomach) me koie cheez pahunchayi jaaye. 
Ma'nan khane se muraad aisi cheez ka khana jo ghiza ya dawa ki qisam se 

ho. 

Suratan jima se murad biwi se sohbat karna. ma'nan jima se muraad aisa 
kaam karna jis se jima ki lazzat haasil hojaye. 

(2) Aur agar roze me jaan boojh kar sirf suratn khale ya peele jaise 
mooh se aisi cheez khaya ya piya jo ghiza ya dawa ke tour par 
istemaal nahi hoti. Masalan kankar ya petrol ka khana ya peelena. 
Isko sirf suratan khana kahenge ma'nan nahi. Lihaza roza tooth 
jayega qaza waajib hogi kaffarah nahi. Aur agar jaan boojh kar sirf 

ma'nan khaliya ya peeliya yani aisi cheez mede (stomach) me 
pahunchaya jo nafa baksh hai aur ghiza ya dawa ke tour par istemaal 
ki jati hai. Lekin yeh cheez mooh ke bajaye naak se ya kisi aur jagh 
se mede tak pahunchayi jaaye to isko ma'nan khana peena kah 
jayega suratan nahi. Is surat me bhi sirf qaza waajib hogi kaffarah 
waajib nahi hoga. 

Khulasa yeh ke roze ki haalat me khana peena ya jima karna jaan boojh kar 
(suratan aur ma'nan) paya jaaye tab hi qaza ke saath kaffarha waajib hoga. 
Aur agar dono surat on (suratan wa ma'nan) me se sirf ek hi surat paayi jaye 
to sirf qaza waajib hogi kaffarah waajib nahi hoga. 

Roze ka kaffarah 

Musalsal 60 roze rakhe, agar roze nahi rakh sakta to 60 miskeeno ko 2 
waqt ka aisa khana khilaye ke wo aasoodah hojaye. (peat bhar ke khale) ya 
fi-kas poune 2 sear (taqreeban 1kg 600gms) gehoon ya uski qeemat de de. 

Ek hi ramazan ka roza ek toda ho ya kaie, ek hi kaffarah lazim hoga. 

Kaffare ke 60 roze qaza rozon ke elawah honge. Kaffare ke 60 roze 
musalsal rakhne honge baghair nagah. Agar ek din bhi nagah kiya to shuru 
se 60 roze musalsal rakhe ga. Pehle ke roze shumar nahi honge. Aur agar 
beemaar hojaye to bhi shuru se 60 roze musalsal rakhega. 

(Fatawa Aalamgeer) 

Agar aurat ko kaffare ke rozon ke darmiyaan haiz (maahwari) aajaye to 
wo paak hone ke fouri baad kaffarah ke baqiyah roze rakhegi. Use shuru se 
60 roze rakhna nahi hai. 

60 miskeeno ko khana khilane ki ijazat usi shaqs ke liye hai jo musalsal 
60 din roze rakhne ki taqat na rakhta ho. Jisko roze ki taqat ho uske liye 
miskeeno ko khana khilana kafi na hoga. 

Ek hi faqeer ko 60 din tak har rooz ek din ka ghallah dena ya har din 2 
waqt ka khana khilana bhi jayaz hai. Albatta ek din me ek se ziyadah dino 
ka ghallah dena ya uski qeemat dena kafi na hoga. Agar de tab bhi ek hi din 
ka hoga aur ziyadah ka kaffare me shumaar na hoga. 

Ek din ke ghalle ki miqdaar se kam dena durust na hoga. 

Wo battein jin se roza tooth jata hai aur qaza 
waajib hoti hai. 

(1) Agar roze daar ko zabardasti khiladiya jaaye to roza tooth jaata hai 
aur qaza waajib hogi. 

(2) Khane peene ka irada na tha aur roza yaad bhi tha magar ghair iradi 
tour par khane peene ki cheez halaq se neeche utar gayi to rozah 
tooth jayega aur qaza wajib hogi. 

(3) Apna thook baahar nikal kar nigal jaaye ya kisi aam shaqs ka thook 
nigal jaaye to roza tooth jayega. Sirf qaza wajib hogi. Agar shouhar 
aur biwi ek doosre ka thook ulfato muhabbat ki wajeh se nigal le to 
kaffarah bhi waajib hoga. 

(4) Jamaayi ya kisi wajeh se mooh khula aur paani ya aoulah mooh ke 
zariyeh halaq me chala gaya to qaza waajib hogi. 

(5) Aansoo ya paseene ka itni kaseer miqdaar me mooh me dakhil 
hojana ke uski namkeeniyat ka eahsaas hone lage to roza tooth 
jayega aur qaza waajib hogi. 

(6) Kaan ya naak me dawa daalne se ya huknah yani peeche ke raaste se 
dawa chadhayi jaaye to roza tooth jayega, qaza waajib hogi. 

(7) Agar koie shaqs biwi ka boosa liya aur inzaal hogaya to roza tooth 
jayega aur qaza waajib hogi. Aur yahi hukum aurat ka bhi hai ke 
agar booso kinaar ki wajeh se usko bhi inzaal hojaye to roza tooth 
jayega, qaza waajib hogi. 

(8) Roze ki haalat me jalaq (musth zani) se bhi roza tooth jaata hai aur 
qaza waajib hoti hai. 

(9) Dammah ke inhaler ke istemaal se bhi roza tooth jaata hai aur qaza 
waajib hoti hai. 

(10) Sehri ka luqmah mooh me tha ke subah hogayi aur usko nikaal kar 
phir nigal gaya to qaza waajib hogi. 

(11) Bhook aur payaas ki itni shiddat ke jaan jaane ka khatra ho uske liye 
rooza toodne ki gunjaish hai aur qaza waajib hogi. 

(12) Roze me bhool kar khaane ke baad yeh samajh kar ke roza tooth 
gaya, amadan khaale to roza tooth jayega. Albatta qaza waajib hogi. 

(13) Roze daar yeh samajh kar iftaar karle ke ghuroobe aaftaab hochuka 
hai, halanke ghuroob nahi hua tha to roza tooth gaya aur qaza waajib 
hogayi. 

(14) Kulli aur naak me paani daalne me itni ziyadati kare ke paani andar 
chala jaye, to roza faasid hojayega, qaza waajib hogi. 

(15) Agar koie jaan boojh kar mooh bhar qey (vomiting) kare to roza 
faasid hojayega aur qaza waajib hogi. 

(16) Agar koie shaqs baghair niyyat ke din bhar kuch bhi na khaye na 
piye to uska roza nahi hoga aur qaza waajib hogi. 

(17) Kisi ne peath ke zakham par ya dimaagh ke zakham par dawa lagayi 
jo peath ya dimaagh tak pahunch gayi to roza faasid hoga aur qaza 

waajib hogi. 

(18) Roze ki haalat me khushboo daar oodh ka dhuwaan lene se roza 
faasid hojayega aur qaza waajib. 

(19) Agar batti ka dhuwan agar koie naak ya mooh me dakhil kare to roza 
fasid hojayega aur khud chala jaye to roza nahi tootega. 

(20) Agar koie jaan boojh kar roza toodle phir beemaar hojaye to 
kaffarah saqit hojayega sirf qaza waajib hogi bashart ye ke mareez 
aisa ho jiski wajeh se roza toodna mubah hojata hai. Aur agar 
mareez aisa na ho to kaffarah bhi waajib hoga. 

(21) Qey (vomiting) huie aur qasdan halaq me wapas leliya, roza tooth 
jayega, qaza waajib hogi. 

(22) Agar koie aurat ki sharam gaah me doctor paani ya teal (oil) me 
ungliyan tar karke ya plastic ka dastanah paani me dhookar ya uske 
oopar kisi tarah ki dawa laga kar ungliyan dakhil kiya to roza tooth 
jayega jaisa ke nursing home me hota hai. Aur agar khuskh ungliyan 
ya khuskh dastanah pehen kar sharam gaah me dakhil kiya to roza 
faasid nahi hoga. 

(23) Aurat ki sharam gaah me kisi bhi tarah ki dawa daalne se roza tooth 
jayega. 

(24) Agar kisi aurat ki sharam gaah me ruie (cotton) ke phaaye ke saath 
koie dawa roze ki haalat me rakhe to uska roza tooth jayega. Lekin 
agar iftaar ke baad rakhe aur roze ki haalat me baaqi rahe to usse 
roza nahi toote ga. 

(25) Mubasharat ki wajeh se yani roze ki haalat me shouhar, biwi ka 
aapas me baghair kisi cheez ko haail kiye sharam gaah ko milana, ke 
inzaal hojaye to roza tooth jayega. Qaza laazim hogi kaffarah nahi. 
Aur agar inzaal nahi hua to roza nahi tootega. 

Wo suratein jin se roza nahi toothta 

(1) Bhool kar khaane peene ya sohbat karne se roza nahi toothta. 
(Hidayah) 

(2) Kisi cheez ko sirf chabane se roza nahi toothta. Ta ham kisi zayiqe 
daar cheez ko chabana bhi makrooh hai. 

(3) Kulli karne ke baad mooh me tarawat baaqi thi jisko thook ke saath 
nigal liya to roza nahi tootega. 

(4) Halaq me aate ka ghubaar ya gardh ya dhuwan wagairah bila iradah 
dakhil hojaye. 

(5) Paani me ghusul kiya uski wajeh se andaroone jism taree mehsoos 
ki, jism me teal (oil) lagaya aur masamaat ke zariyeh teal ka asar 

jism ke andar pahuncha to roza nahi tootega. 

(6) Qey az khud huie ziyadah ho ya kam ya jaan boojh ke ki lekin mooh 
bhar se kam ho to roza nahi tootega. 

(7) Balgham ki qey jaan boojh kar mooh bhar bhi ho to roza na tootega. 

(8) Kaan me paani jaane se roza nahi tootega. Albatta jaan boojh kar 
daalne se rooza tooth jayega. 

(9) Injection se roza nahi tootega. Albatta agar seedhe peat (stomach) 
me diya jaaye to roza faasid hojayega. 

(10) Medical test me khuskh aalaat (dry instruments) mede (digestive 
system) tak pahunchaye jaaye to bhi roza nahi tootega. 

(11) Daanth me chane ke daane se kam miqdaar me koie cheez atki huie 
thi usko nigal gaya to koie baat nahi. Haan agar mooh se bahar 
nikaal kar phir nigal liya to chaahe chane se kam ho ya ziyadah har 
surat me tooth jayega. 

(12) Daanth se khoon nikla aur thook ke saath halaq tak pahunch gaya 
aur khoon ki miqdaar thook se kam ho to roza nahi tootega. Agar 
khoon ki miqdaar thook se ziyadah ho to roza tooth jayega. 

(13) Zuban se sirf maza chaka, nigla nahi aisa karna makrooh 
(na-pasandedah) hai lekin roza nahi tootega. 

(14) Naak me balgham tha use halaq ki jaanib kheench liya to roza faasid 
nahi hoga (yani nahi tootega). 

(15) Glucose chadhane se bhi roza nahi toothta hai. Albatta majboori ke 
bagair mehez (sirf) taqat pahunchane ke liye glucose chadhana 
makrooh hai. 

(16) Kaan me lakdi ya koie aur cheez daalne se bhi roza nahi toothta. 

(17) "Endoscopy" se bhi roza nahi toothta. 

(18) Sahri me is qadar khalena ke tulue aaftaab (sunrise) ke baad barabar 
dakaren aati rahen jin ke saath paani aata hai aur andar wapas chala 
jata hai, ya roze daar mooh se bahar pheenk deta hai dono hi suraton 
me roza faasid nahi hota. 

(19) Roze me har tarah ki dawa kwaah liquid ki tarah ho ya jaamid 
(solid) geeli ho aank me daalna durust hai. Usse na roza tootega na 
makrooh hoga. 

(20) "Vicks" ka soonghna jaise nazla wagairah me soongha jata hai usse 
roza nahi toothta. 

(21) Oxygen se roza nahi tootega. Kyun ke yeh hawa hai aur hawa khane 
se roza nahi toothta. 

(22) Nakseer phoont jaane se roza nahi toothta. 

(23) Roze ki halat me eahtelaam hojaye (sperm nikal jaye) to roza nahi 



18 



toothta. 

(24) Bure khayalaat ki wajeh se, ya phir kisi na-mahram ko dekhne se 
inzaal hojaye (sperm nikal jaye) to roza faasid nahi hoga. 

(25) Raat me paan khaya, khoob gharghara karne ke baad bhi subah paan 
ki surkhi nazar aaye usse roza nahi toothta. 

(26) Baal ya nakhoon kaatne se bhi roza nahi toothta. 

(27) Miswaak karne se roza nahi toothta hai. Balke roze ki haalat me 
miswaak karna mazeed sawaab ka zariyah hai. 

Musafir, Haaiza, Nufasa se mutalliq masaail 

(1) Agar koie aurat subah saadiq se pehle (before day-break) roze ki 
niyyat karle, subah saadiq ke baad zawaale aaftaab se pehle ya baad 
haiza hojaye to uska roza sahi nahi hoga. Aur baad me qaza karegi. 
Khawateen me yeh jo baat aam hai ke agar koie khatoon saara din 
roze ki halat me paak thi aur theek iftaar se pehle use mahwaari 
shuru hojaye to bhi uska roza hojata hai" yeh bilkul ghalat hai. Aisi 
khawateen ka roza nahi hota aur wo us roze ki bhi qaza karegi. 

(2) Agar haiz subah saadiq tulu hone ke baad (after day-break) zawaale 
aaftaab se pehle (suraj ke dhalne se pehle) ya baad paak hojaye to 
roze daar ki mushabahat ikhtiyaar karegi. Yani baqiya din bagair 
khaye piye youhi guzaaregi. 

(3) Agar koie khatoon haiz rookne waali dawa istemaal kare taake 
ramazan ke poore roze rakh sake to ijaazat hai. 

(4) Ek shaqs safar ka iradah rakhta hai, ghar se roza rakh kar nikla, 
raaste me khayaal aaya ke roza toodhde, aise shaqs ko roza toodhne 
ki ijaazat nahi hogi. Ha doosre din roza na rakhne ki ijazat hogi. 
Agar kisi ne tood hi diya to uspar kaffarah laazim nahi hoga. Sirf 
qaza waajib hogi. 

(5) Musafir zawaal se pehle apne ghar pahunchta hai aur roze ki niyyat 
karleta hai to uska roza durust hoga, ba-shart yeh ke subah se zawaal 
tak kuch na khaya ho. 

Makroohaat-e-Roza 

(1) Bila uzar kisi cheez ka chakhna ya chabana. 

(2) Daant ki safaee ke liye gul, tambaaku ya koie khushboo daar paste 
ya phir mouth freshner ka istemaal karna. 

(3) Kulli ya naak me paani daalne me mubalaga karna. 

(4) Mooh me thook jama karna aur usko nigalna. 

(5) Sahri me itni takheer karna ke raat ke baaqi honae me shak hone 

lage. 

(6) Biwi ka bosa lena jabke apne aap par qaaboo na ho. 

(7) Gusul waajib hone par subah saadiq tulu hone ke baad (after day 
break) fouri na nahana aur bila uzar takheer karna accha nahi, aur 
namaz-e-fajar chood kar nahane ko tulue aaftaab (sunrise) tak 
muakkhar karna aur din nikalne ke baad nahana bohot bura hai. 

Wo baatein jin se roza be-noor hojata hai 

Zail me wo suratein zikr ki jarahi hain jo roze ko be-noor kardeti hai. 
Roohani eitebaar se roze ka rakhna, na rakhna barabar hojata hai. 

(1) Zubaan ka ghalat istemaal karna. Masalan gaali galooj karna, 
gheebat karna. 

(2) Kaan ka ghalat istemaal karna. Masalan gaane sunna, music wagerah 
sunna. 

(3) Bad-nigahi karna. Jaise T.V par aane waale programes, films 
dekhna. Lihaza eahtiyaat isi me hai ke hamesha hi isse parheez 
karein, aur is maahe mubarak me Allah ke liye eahtemaam se T.V ko 
band rakhen aur jo masail poochna ho unhen baraahe raast ulama se 
maloom karen ya mobile phone ke zariye se bhi maloom kiya 
jasakta hai. Umoomi tajarba yahi hai ke loog deeni programes ka 
bahana lekar T.V ko is maahe mubarak me bhi khula rakhte hain. 
Lekin T.V par aane waale ishteharaat (advertisements) wagerah ki 
wajeh se bad-nigahi karne lagte hain. Aur baaz loog is maah me bhi 
T.V band nahi karte aur na hi is maahe mubarak me films wagera ko 
dekhne ko gunaah samajhte hain. Yeh is maah ki naqadri hai aur 
khuda se muhabbat na hone aur be-khouf hojane ki baat hai. 

Wo baatein jo roze me makrooh nahi hain 

(1) Surma lagana. 

(2) Baalon me tael (oil) lagana. 

(3) Thandak ke liye gusul karna. 

(4) Miswaak karna. 

(5) Itr aur khushboo daar phool soonghna. 

Sahri ke eahkaam wa masaail 

Roze me quwwat ba-haal rehne ke liye shariyat ne yeh sahoolat rakhi 
hai, roze daar subah saadiq se pehle sehri kare. 

Aap ||i ne bohot si ahaadith me iski targheeb di hai. Ek jagah Aap H ne 
farmaya "Sehri khaoo, sahri me barkat hai." (Muslim, 1/350) 

Aap Hi ne farmaya: hamare aur ahle kitaab ke rozon ke darmiyaan 
'sehri' se imtiyaaz hai. (Muslim, 1/3 50) 

Neez sehri ke mustahab hone par ummat ka ijma bhi hai. 

(1) Raat ke akheer hisse me sahri karna mustahab hai. Albatta itni 
takheer bhi na ho ke raat ke khatam hone ka andesha hojaye. 

(2) Sehri nizaamul aouqaat (time table) me maujood fajar ke waqt se 11 
minute pehle khatam karde. 

(3) Agar azaan shuru hone ke baad bhi khaata raha, roza nahi hoga aur 
qaza waajib hogi. 

(4) Baaz loog jo yeh kehte hain ke azaan ke khatam hone tak khasakte 
hain wo bilkul ghalati par hai. 

(5) Sehri khate waqt roze ki niyyat karlen. Yani yeh khayaal karlen ke 
wo roza rakhne ke maqsad se sehri kar raha hai. Agar bhool jaye to 
zawaal-e-aaftaab se pehle pehle niyyat karle warna roza nahi hoga. 
Ramazan ke har din ke roze ki niyyat karna zaroori hai. 

(6) Niyyat asal me yeh hai ke dil se is baat ko samajh lena ke wo falan 
roza rakh raha hai. Ha agar zubaan se kare to behter hoga. 

(7) Kuch loog sehri me makhsoos cheezon (anda, machli wagerah) ke 
khane ko roze ke liye makrooh samajhte hain aur na-pasand karte 
hain yeh baat bilkul ghalat hai aur aisi baaton ki shariyat me koie 
asal nahi hai. 

Iftaar eahkaam wa masaail 

Hadith me hai ke jab tak loog iftaar me jaldi karte rahenge khair ke 
saath rahenge. 

(Bukhari, 1/263) 

Ghuroobe aaftaab (sunset) ke saath hi iftaar karna masnoon hai. Sehri 
me takheer aur iftaar me jaldi karna mustahab hai. Ghuroobe aaftaab ka 
poora yaqeen hone ke baad hi roza khoolna chahiye ya phir qareebi masjid 
ke sairan ke baad. 

Agar ghuroobe aaftaab ke yaqeen ke saath iftaar karliya, lekin baad me 
maloom hua ke abhi ghuroob nahi hua tha to qaza waajib hogi. 

Aur agar gumaan tha ke suraj nahi dooba hai phir bhi iftaar kiya ab qaza 
ke saath kaffarah bhi waajib hoga. 

Ghair muslim bhaiyon ki taraf se ba-toure hadiya di gayi cheezon se 
iftaar karna durust hai. Ba-shart yeh ke wo paak aur halaal ho. 

Roza khoolne ki dua 

Mai Allah ta'ala ke naam se shuru /carta hun, Aye Allah! maine tere hi 
liye roza rakha, tere hi oopar bharosa kiya aur tere hi rizq se iftaar 

kiya. 

Yeh dua roza khoolne se pehle aur baad me bhi padh sakte hain. Behtar 
yeh hai ke pehle padhle. Aur roza khoolne ke baad yeh dua padhe. 

Payaas bujh gayi, ragen tar hogayi aur sawaab saabit huwa agar Allah 

ne chaha.(Abu Dawod) 

Agar kisi ko dua yaad na ho to sirf bismillah padh kar bhi roza khool 
sakta hai. 

Iftaar ka waqt dua ki qabooliyat ka waqt hai. Hazrat Ibne Abbaas se 
marwee hai ke roze daar ko iftaar ke waqt ek aisi dua ka haq diya jaata hai 
jo rad nahi hoti. 

Beroon mumaalik me muqeem hazraat se 
mutalliq eahem masaail 

(1) Agar koie shaksh beroon mumaalik me rehta ho jaha ramazaan uske 
mulk se ek do rooz pehle hi shuru hojata hai, aur wo shaksh beroon 
mulk 30 roze mukammal karke apne mulk pahuncha hai jab ke uske 
mulk me abhi 1 ya 2 roze baaqi hain, aisa shaksh apne mulk me eid 
nahi karega, balke apne mulk ke hisaab se baqiya roze mukammal 
karega phir eid karega. Albatta 3o se zaaid roze jo usne apne mulk 
me rakhe hain nafil shumaar honge. 

(2) Aise hi wo shaqsh jo apne mulk me ramazan ke roze rakh raha hai 
jahan ramazan deegar mumaalik (Saudi wagairah) ke muqabile me 1 
ya 2 rooz baad shuru hota hai ab aisa shaksh apne mulk me 28 roze 
mukammal karke douran-e-ramazan hi in mumaalik ka safar karta 
hai jaha eid hain to wo shaqsh us mulk ke mutabiq eid karega aur 
baqiya roze eid ke baad qaza karega. 

Taraweeh eahkaam wa masaail 

(1) Namaze taraweeh me 20 rakaatein sunnate muakkidah hai aur uski 
jamaat bhi sunnat-e-muakkidah alal kifayah hai. 

(2) Esha ki farz aur witar ke darmiyaan 20 rakaat namaz 2-2 rakaat 
karke padhna aouraton aur mardon par sunnate muakkidah hai. 

(3) Poore ramazan me taraweeh me ek kalaame paak padhna ya sunna 
sunnat hai. 2 khatam karna fazeelat hai. Aur 3 kalaame paak khatam 
karna afzal hai. 

(4) Namaze taraweeh me har 4 rakaat ke baad itni deir baithna jitni deir 
4 rakaat padhne me lagi hai mustahab hai. Is se kam bhi baith sakte 
hain. Isme ikhtiyaar hai chahe tanha nafil padhe, tasbeeh padhe, 
tilawat kare ya khamoosh rahe. Ijtemaee zikr karna ya makhsoos 
aouraad wa azkaar zoor se padhna sunnat tareeqah nahi hai. 

(5) Esha ki farz namaz se pehle taraweeh padhna sahih nahi hai. Agar 
padhle to dubara loutayega. Yeh hukum imam aur muqtadi dono ke 
liye hai. 

(6) Auraton ki tanha taraweeh ki jamaat makroohe tehreemi hai. Agar 
padhle to hojayegi. Is surat me (a) Hafiza ladki saf ke beech me 
khadi hogi, (b) Qirat itni zoor se karegi ke sirf unki muqtadi 
aouratein sun saken. Kyun ke aourat ki aawaaz bhi qaabile satr wa 
fitna hai. 

albatta Hafiza khatoon ke lie Quran yaad rakhne ki niyyat se 
ba-jama'at Taraweeh padhana bidon tada-ee (yani atraaf o aknaaf ki 
auraton ko shirkat ki dawat diye bagher aur koi khaas ihtimam kiye 
bagher sirf gher ki auraton ko le4car) mubah (jaiz) hai. 

(7) Quran khatam hojane ke baad bhi mahina khatam hone tak taraweeh 
ka padhte rehna zaroori hai. 

(8) Agar taraweeh ki namaz choot jaaye to koshish karke subah saadiq 
tak padhle. Agar nahi padh sake to taraweeh ki qaza nahi hai. Lihaza 
khoob toubah, isteghfaar kare. Iski aadat banalena bohot bada 
gunaah hai. 

Zakat-eahkaam wa masaail 

Zakat deene islam ka eahem tareen fareeza aur teesra rukn hai. Zakat ki 
farziyat ka munkir kafir aur islam se nikal jata hai. Zakat ko farz maante 
huie usko adaa na karne waala faasiq wa faajir aur Allah ke nazdeek 
zabardast pakad ke qaabil hai. Zakat ki rooh (sprit) khuda ka khouf aur uski 
itaa'at wa khushnudi haasil karna hai. Uski adaayigi ka nafsiyaati asar 
(psychological effect) yeh hai ke Allah par yaqeen me izaafa, nafs ka 
tazkiyah wa safaee, karam wa sharafat, sakhawat wa fayyaazi ke jazbaat ko 
quwwat milti hai. Maal me barkat, dilon me ulfat wa muhabbat, muaashare 
(society) me khush haali aur ek doosre par eitemaad ki fiza qaaim hoti hai. 

Zakat ke silsile me eahem baat yeh zehen me rakhna hai ke zakat ki 
adayigi maaldaaron ki jaanib se fuqara wa mustahiqqeene zakat par 
eahsaan nahi hai ke zakaat dekar eahsaan jatlaya jaaye. Balke yeh ek 
fareeza hai jiska mehel wa masraf Allah ta'ala ne fuqara ko banaya hai. Jis 
tarah masjid ka adab wa eahteraam fareeza-e-namaaz ki adayigi ka mehel 
hone ki wajeh se hai, theek usi tarah fuqara wa mustahiqqeen hazraat bhi 
sahib-e-sarwat, maaldaar logon ke liye qaabile ikraam wa eahteraam hai. 
Kyun ke wo fareezae zakat ke mehel wa masraf hain. 

(Az Murattib) 



24 



Zakat-eahkaam wa masaail 

Zakat islam ke 5 arkaan me se ek ahem rukun hai. Islam me zakaat ki 
eahmiyat ka andaaza is se kiya jasakta hai ke Quran-e-Shareef me 32 
muqamaat par zakaat ki farziyat ka hukum sarahatan aaya hai. Allah ta'ala 
farmate hain: 

o ^5"jJll jjIjo ftWaJll j-*-^ 

Namaz qaayim karo aur zakaat adaa karo. 

(Al Baqrah,43) 

Hadith me Allah ke nabi ne farmaya: 

sjte j&jfi to£ I ^ OJ. p 23\j*e jsJ^Lo J°ji o3 4)1 o ' 

^4//a/z we unpar zakat farz kiya hai, jo unke maaldaaron se lee jayegi 
aur unke fuqara ko di jayegi. 

(Mishkaat,155) 

Zakat na dene par waeed 

Hazrat Abu Hurairah 4& ne farmaya ke Allah ta'ala ne jis ko maal diya 
(dowlat mand banaya) aur wo uski zakat adaa na kare to uska wo maal 
qiyamat ke din ek ganje saamp ki shakal me bankar aayega jiski aankhon 
par 2 siyaah nukhte hoonge, phir wo saamp qiyamat ke din us (zakat adaa 
na karne waale) ke gale ka touq bana diya jayega. Phir wo saamp uske 
mooh ke dono kinare yani uski dono baanchen pakadega (aur dasta rahega) 
aur kahega "mai hoon tera maal aur mai hoon tera khazana." Phir Aap .§§1 
ne yeh aayat tilawat farmayi: jjU^^jJi^^™^^/ j(Mishkaat,155) 

Zakat waajib hone ki sharaait 

(1) Musalmaan hona. Kaafir par zakat farz nahi hogi, 

(2) Baaligh hona. Na-baaligh par zakat farz nahi hai, 

(3) Aaqil hona. Jiska dimaaghi tawazzun kharaab hai uspar zakat waajib 
nahi hogi. 

Wo sharaait jo maal se mutalliq hain 

(1) Maal par mukammal milkiyat haasil ho. Yaani wo maal uski 

milkiyat aur qabzah dono me hon. Lihaza qarz par ligayi raqam agar 
cheh nisaab ke baqadar kyun na ho uspar zakat waajib nahi hai. 

(2) Maal haajate asliyah se zaaid ho. Yaani zaroori istemaal ke alawah 
itna maal ho jo nisaabe zakat ko pahunchta ho. Haajate asliyah se 
muraad rehaishe makanaat, istemaali kapde, gaadi, hifaazat ke 
hathiyaar, ghar ki zeebo zeenat ka samaan, heere jawaheraat, yaqoot 
aur qeemati bartan wagairah par zakaat waajib nahi. 

(3) Maal is layaq ho ke usme tijarat ke zariyeh izaafa ho sake. Fiqh ki 
istelaah me ise maale naami (yani badhne waala maal) kehte hai. 
Ghar me moujood sone chandi ke zewaraat jo khawateen istemaal 
me laati hai isi maal-e-naami me shumaar honge. 

(4) Maal par saal ka guzarna, yani koie shaksh ramazan ki pehli tareekh 
ko nisaabe zakat ke baqadar maal ka maalik hogaya aur aaindah 
ramazan ki pehli tareekh tak bhi wo nisaabe zakat ke baqadar maal 
ka maalik rahe to uspar zakaat waajib hogi. Darmiyaani saal me agar 
maal me kami ya ziyadati hojaye aur saal ke ikhtetaam par uske paas 
phir se nisaabe zakat ke baqadar na ho to zakat waajib nahi hogi. 
Agar darmiyaani saal me izaafa hua to uspar alag se saal ka guzarna 
zaroori nahi hai. Balke wo nisaabe zakat ke taabe hoga aur saal ke 
ikhtetaam par tamaam maal ki zakat nikalega. 

Nisaabe Zakat ki miqdaar 

(1) Agar sona 87 grams, 480 milligram kisi ki milkiyat me ho to uspar 
zakat waajib hogi. 

(2) Agar chandi 612 grams, 360 milligram kisi ki milkiyat me ho to 
uspar bhi zakat waajib hogi. 

(3) Naqad raqam ya samaane tijarat 612 gram, 360 milligram chandi ki 
qeemat ke baqadar ho ya zaaid ho uspar zakat waajib hogi. 

(4) Agar kisi ke paas sone ke saath kuch chandi bhi hai aur dono ki 
qeemat milakar 612 gram, 360 milligram chandi khareedi jaasakti ho 
to uspar zakat waajib hogi. 

Zakat kis tarah adaa kijaye aur kis qeemat ka 
lihaaz kiya jaaye? 

(1) Doosri ebadaton ki tarah zakat adaa karne ke liye bhi niyyat karna 
zaroori hai. Ya haqdaaron ko zakat dete waqt niyyat kare ya zakat ka 
maal alag karte waqt niyyat kare. Doosri surat me dete waqt niyyat 
karne ki zaroorat nahi hogi. 

(2) Agar kisi ke paas sone chandi ke alaawa naqad raqam ya bank me 
mehfooz raqam ho, dukaan me moujood tijarati samaan ho to sab ki 
qeemat milale, agar koie qarz zimme me ho to utni miqdaar maal 
alag karne ke baad baqiya maal ka dhai feesad yani 1 hazaar par 25/- 
ke lihaaz se zakat adaa kare. Har maal ka alag alag hisaab karna 
zaroori nahi hai. Masalan 1 shaksh ke paas 1 lakh rupiye naqad 
raqam, 2 tola sona jiski qeemat-e-furookht 46 hazaar rupiye hai aur 
bank me mehfooz raqam 2 lakh rupiye hai aur maal-e-tijaarat hai 
jiski qeemat-e-furookth 1 lakh rupiye hai. Is tarah majmooe maaliyat 
4,46000 huie. Ispar 1 lakh ka qarz hai. To 1 lakh kam karne ke baad 
3,46000 hoti hai. Isme dhai feesad yani hazaar par 25/- zakat 
nikalenge. Zakat ki miqdaar 8650/- hoti hai. 

(3) Moujudah zamane me maahe ramazan me zakat nikalne ka riwaaj 
hochuka hai. Isliye ramazan me bhi nikalne ki gunjaish hai. 

Tajireen (businessmen) ke liye zakat ki adayigi 

ka tareeqah 

(1) Taajir hazraat saal me 1 martabah moujoodah maal ka jayiza le aur 
unki qeemate furookth mutayyan kare. Phir maale tijaarat ke elawa 
jo bhi sona, chandi aur rupiye hon sab ko shamil karlen agar kuch 
qarz ho to utni raqam kam karle. Ab jitna maal hoga uska 40 wa 
hissa batoure zakat adaa karenge. 

(2) Tajireen ke liye har rooz ka hisaab zaroori nahi hai. Balke jis tareekh 
ko sahibe nisaab hua tha har saal usi tareek ko dukaan me moujood 
samaan ki qeemate furokth mutayyan karke 40 wa hissa batoure 
zakat adaa karega. 

(3) Maale tijaarat me zakat adaa karne ke liye qeemate furokth ka 
eitebaar kiya jayega. 

(4) Dukaan ki khoobsoorati ya zaroorat ke liye furniture ya samaan par 
zakat nahi hai. 

(5) Kaar khane me ya printing press me jo machines hoti hain un par 
zakat waajib nahi hai. Albatta is se haasil hone waale manafee 
(profit) ko nisaab me shaamil karke zakaat nikaali jayegi. 

Mustaraka karobar ke hissedaron ki zakat ka 

hukum 

Mustaraka tijarati company, factory wagera ke hisse daron (partners) ki 
zakat majmuah raqam aur maal (total investment) par waajib nahi hoti hai. 

Balke har hisse daar ki zakat uske hisse ke hisaab se adaa karna waajib 
hoga. Lihaza jiska hissa nisaab ko pahunchega uspar apne hisse ki zakat 
adaa karna waajib hoga. Aur jiska hissa nisaab ko nahi pahunchta hai uske 
paas uske alawa itna maal nahi hai ke jisko milakar nisaab mukammal 
hosakta hai to aise hisse daar par zakat hi waajib nahi. Aur jis ke paas 
shirkat ke hisse ke alawa itna maal hai jisko milakar nisaab mukammal 
hojata hai to uspar zakat waajib hojati hai, lekin wo apne hisse ki zakat 
apne tour par nikalega. 

Ladki ki shadi ya zaroori cheezon ki khareedi 
ke liye jama kihuie raqam ki zakat ka hukum 

Ladki ki shadi ya zaroori cheezon ki khareedi ke liye jo raqam jama hai 
to saal guzarne par qaabile zakat amaal ke saath milakar uski zakaat 
nikaalni hogi. 

Kiraye par di jaane waali cheezon ki zakaat ka 

hukum 

(1) Baaz loog mukhtalif samaan kiraye par dete hain, unke samaan par 
zakat waajib nahi hoti. Balke us se haasil hone waale manaafe 
(profit) zaroorat se zaaid hon aur us par saal bhi guzar jaaye aur 
baqadare nisaab hon to us par zakat waajib hogi. Agar nisaab ke 
baqadar na ho aur wo shaqs pehle se nisaab ke baqadar maal ka 
maalik ho to ab un manaafe ko nisaab me shaamil karke zakat 
nikalega. Aur agar wo nisaab ke baqadar maal ka maalik nahi hai aur 
manaafe bhi nisaab ke baqadar nahi hai to ab uspar zakat nahi hai. 

(2) Kiraye ke makaan ka bhi yahi hukum hai. 

Plot ki zakat ka hukum 

Jisne apni zaati zaroort ke liye ya waise hi plot khareeda ho aur tijaarat 
ki niyyat na ho to aise ploton aur jaidaad par zakat waajib nahi hogi. Aur 
agar tijaarat ki niyyat ho to zakat waajib hogi. 

Provident Fund par zakat ka hukum 

P.F ki wasooli tak uspar zakat waajib nahi. Albatta wusooli ke baad 
nisaab me shaamil hogi aur guzre huwe saalon ki zakaat usme waajib nahi 
hai. 

Shares ki zakat ka hukum 

Shares 2 tarah ke hote hain, 1. sana'ti, 2. tijarati. 

(1) Agar shares ki noueyat sana'ti (industrial) ho yani uske zariyeh se 
machiniers aur alaat kharede jaate hon aur phir unse maal tayyar kiya jaata 
ho to usooli tour par machineries ki surat me jo sarmaya mehfooz hai uspar 
zakat waajib nahi honi chahiye. Ha jo hisse tijarat me lagaye jaye aur unko 
baaqi rakhte huwe company jo nafa de us se istefada kiya jaaye in hisson 
par zakat waajib hogi. Aur zakat in hisson ki asal qeemat ke lihaaz se adaa 
karni hogi jo khud company ko tasleem ho. Masalan company ke nazdeek 
uski qeemat 25/- hai to zakaat 25/- ke hisaab se nikali jayegi. 

(2) Agar shares tijarati ho (jaisa ke asar-e-hazir ke muhaqqiq ulama ne 
shares ko mutlaq ek tijarat tasleem kiya hai aur yahi moujuda mahireene 
iqtesadiyyat (economists) ki raay hai). Yani is niyyat se kharide gaye hon 
ke qeemat badhne ke baad usko furookht kardenge to in shares ki zakat 
moujooda market ki qeemat ke hisaab se adaa karni hogi. Masalan market 
me is waqat yeh shares 250/- ke hisaab se furookht kiye jarahe ho to 250/- 
ke hisaab se qeemat laga kar zakaat adaa karni hogi. 

Bonds ki zakat ka hukum 

(1) Bonds qarz ki sanad aur uski dastaweez hai. Fiqhi istelaah me bonds 
ki haisiyat daine qawi ki hai. Isliye qarz ki wasooli ke baad 
guzishtah saalon ki zakaat adaa karni hogi. 

(2) Aaj kal bonds ki khareedo furookth hone lagi hai jo ke Islam me na 
jayaz aur haraam hai. Bonds me soodi shakal me jo raqam haasil ho 
usko bagair sawaab ki niyyat ke sadqah kardena waajib hai. 

Qarz (Loans) ki zakat ka hukum 

(1) Agar ek shaks ko qarz diya, qarz lene waale ka diwaaliyah hogaya 
ya muflis hogaya aur qarz waapas milne ki ummeed na rahi to aisi 
raqam ki zakaat nikaalna qarz dene waale par zaroori nahi hai. 
Albatta agar wo qarz wasool hojaye to saal guzarne par hi zakaat 
waajib hogi. Jabke qarz ki maaliyat nisaab ke baqadar ho ya wo 
pehle se saahibe nisaab ho to us raqam ko bhi pehle se moujood 
raqam me milaalega, chahe qarz waali raqam thoodi hi kyun na ho. 

(2) Agar qarz waapas milne ki ummeed ho ya samaane tijaarat ki 
qeemat khareedaar se milne ki umeed ho to us par bhi zakat waajib 
hogi. Jitne saal bhi raqam aur baqaya maqrooz ke paas rahe utne saal 
ki zakat adaa karna zaroori hai. 

(3) Wo qarz jo kisi maal ke badle me na ho, chahe usme uske amal ka 
dakhal ho jaise meher ya badle khula ya uske amal ka koie dakhal na 
ho jaise meeraas ya wasiyyat se haasil hone waala maal, yeh qarz jab 
wasool hojaye to saal guzame ke baad zakat waajib hogi. 

(4) Agar nisaab ke baqadar maal ka maalik hai aur uspar saal guzar gaya 
uske baad kisi wajeh se maqrooz hogaya to is surat me zakat adaa 
karna waajib hai, agar cheh qarz poore maal ko ghearle. 

(5) Nisaabe zakat ka maalik hone ke baad saal guzarne se pehle hi 
maqrooz hogay to zakaat waajib nahi hogi, ba shart yeh ke qarz itna 
ho ke wo shaks saahibe nisaab na rahe. Aur agar qarz adaa karne ke 
baad bhi nisaabe zakat ka maalik baaqi rehta hai to utne maal ki 
zakat waajib hogi. 

(6) Qarz chaahe rupiye ki shakal me ho ya soone, chandi ki surat me, 
pehle qarz ke baqadar maal nikaal liya jayega uske baad bhi nisaabe 
zakat ka maalik baaqi rehta hai to zakat waajib hogi warna nahi. 

(7) San'ati (industrial) wa taraqqiyaati (developmental) qarze jo sarkaari 
ya ghair sarkaari idaron se haasil kiye jaate hai aur unhen Iambi 
muddat yani 10-12 saal me adaa karna hota hai usme usool yeh hai 
ke har saal qarz ki jitni qist adaa karni hai us saal utni raqam minhaa 
karke zakat ka hisaab kiya jayega, na ke poore qarz ka. 

Zakat kin logon ko di jasakti hai 

Allah ta'ala ne 8 logon ka tazkirah Quran-e-Majeed me kiya jin ko zakaat 
di jaasakti hai. 

(1) FUQARA: se muraad wo shaks jis ke paas samaane kifayat ka kuch 
hissa ho. 

(2) MASAKEEN: se muraad wo shaks hai jiske paas kuch na ho. 

(3) AAMILEEN: Is se muraad wo loog hain jinko haakime waqt zakat 
ki wusooli ke liye muqarrar kare. Deeni madaris ke muhassileen, 
aamileen iske misdaaq nahi hosakte. Kyun ke yeh haakim ki taraf se 
muqarrar nahi hote. 

(4) AL-GHARIMEEN: se muraad ya to wo qarz dene wala hai jisne 
doosron ko qarz diya aur use wusool karne par qaadir na ho aur 
nisaabe zakat bhi uske qabze me na ho. Ya GHARIMEEN se 
muraad wo maqrooz hai jo saahibe nisaab ho lekin uspar itne logon 
ke qarz ki adayigi waajib ho ke agar wo adaa kare to saahibe nissab 
na rahe. In dono hazraat ko bhi zakat di jasakti hai. 

(5) AR-RIQAAB: Yani ghulaam. Quran me zakaat dene ka ek masraf 
ghulamon ko aazaadi dilana bhi hai. Lekin yeh masraf aaj ke dino 

me paaya nahi jaata. 

(6) MUALLAFATIL QULOOB: Is se muraad wo kamzoor imaan waale 
ghareeb musalmaan hain jinke irtedaad me mubtala hone ka andesha 
hai. Jaise bohot se dehaat jaha qadiyaniyat aue esaaiyat musalmano 
ko maali imdaad ke zariyeh murtad banane ki koshish kar rahe hain. 

(7) FI SABEELILLAH: Is se muraad mujahid hazraat hain jo samaane 
jihad haasil karne ki istetaat na rakhte hon ya safare jihad me maal 
khatam hogaya ho. Albatta choonke fuqaha ne madarise deeniyyah 
me padhne waale talaba ko bhi fi sabellillah me shumaar kiya hai 
lihaza unko bhi zakat di jasakti hai, ba-shart yeh ke wo maal daar na 
ho. 

(8) IBNUS SABEEL: Aisa musaafir jo haalate safar me mohtaaj hojaye, 
usko bhi zakat di jasakti hai. Fuqaha ne un logon ko bhi musafir hi 
ke hukum me rakha hai jo apne hi watan me moujood hon lekin apne 
maal tak unki rasaayi na ho. 

Note:- 

(1) Yeh baat zehen me rehni chahiye ke zakat mazkoorah logon me se 
usko de jo ziyadah zaroorat mand hon, aur zakat ka ziyadah haq daar 
hon. Lihaza pehle rishte daaron ko muqaddam rakha jayega, baad 
me kisi aur ko. Albatta halaat wa kaifiyyaat ke eitebaar se baaz 
martaba doosron ko zakat dena afzal hojata hai. Aaj ke dour me 
deeni madaris zakat ka behtareen masraf hain ke usme ghareeb 
talaba ki imdaad bhi hoti hai aur zakat dene waala ishaa'te deen ka 
zariyah bhi banta hai. Isliye fuqaha ne use dohre ajar ka sabab qaraar 
diya hai. 

(2) Zakat apne usool (dada, dadi, nana, nani isi tarah oopar tak) aur apne 
furoo (beta, beti, pota, poti, nawasa, nawasi isi tarah neeche tak) ko 
dena durust nahi. Aur biwi apne shouhar ko aur shouhar apni biwi ko 
bhi zakat nahi desakti. Baaqi sab rishte daaron ko zakat desakte hain. 

(3) Zakat ki raqam se masjid banana ya kisi rifahi kaam me kharch 
karna ya kisi lawaris ke kafan ka intezaam karna, iftaar party me 
kharch karna durust nahi hai. 

Wo loog jinko sadqah aur zakat dene me 
awwaliyat deni chahiye 

Youn to jin 8 masarif ka zikar Quran me aaya hai unme se kisi ek ko bhi 
zakat ka maal dedena kaafi hai, lekin zakat lene waala jitna ziyadah haq 

daar hoga utna hi ziyadah zakat dene waale ko ajar hoga. Imam ghazali 
rehmatullahi alaih ne badi khoobi se unlogon ka zikr kiya hai jinko zakat 
wa sadqaat me awwaliyat (preference) deni chahiye. 

(1) Jinko zakat wa sadqaat diye jaaye wo neak (pious) aur muttaqi loog 
ho, is liye ke Aap I§l ne farmaya: "turn ahle taqwa hi ka khao aur 
ahle taqwa hi ko khilao." 

(2) Ulema jo ilm e deen ke husool me mashghool wa masroof hon, 
choonke husoole deen afzal tareen ebadat hai. Unki madad is ibadat 
me ta'awun hai. 

(3) Jo ghayyoor aur khuddaar hon, har kisi ke saamne apni zaroorat ko 
bayan nahi karte hon aur haat na phailate hon, unki zaroorat mandi 
unki zubaan se zaahir nahi hoti ho, balke unke chehre unke faqr aur 
mohtaji ke gawaah hon. 

(4) Deeni mashghooliyat ya dunyawi majboori ne unko ma'ashi eitebaar 
se (financially) kamzoor kardiya ho, ya wo maal kamane ki taqat na 
rakhte hon. 

(5) Aqriba ya rishte daar, ke unpar kharch karna dugne ajar ka baais hai. 
Sadqah ka ajar bhi hoga aur rishta wa qarabat (sila rehmi) ki riaayat 
bhi hogi. 

Zakat dene ke aadaab 

(1) Zakat dekar eahsaan na jatlaana. Isliye ke hadith me hai ke Allah 
ta'ala eahsaan jatlaane walon ka sadqah qabool nahi karte. 

(2) Jisko zakat de raha hai usko takleef na de. Takleef baat se bhi hoti 
hai aur amal se bhi. Daatna, dhaptna, gharibi aur mohtajgi ka tana 
dena, be-mouqa zakat dene aur madad karne ka izhaar yeh sab 
takleef pahunchane me dakhil hai. 

(3) Takleef deh sulook jaise fuqara wa masakeen ke saath sahi nahi hai. 
Isi tarah zakat wasool karne wale aur madaris ke sufara ke saath bhi 
yeh rawayyah had darjah na-munasib aur khuda se na darne ki baat 
hai. Aap I§| ne farmaya: "Haq ke saath zakat wasool karne wale 
Allah ke raaste me jihaad karne walon ke darjeh me hain." Isliye un 
hazraat ko apna muhsin samajhna chahiye, na ke mua'ashire 
(society) ka bojh. 

(4) Zakat aur sadqaat ka aur ek adab yeh hai ke isme riya aur dikhawa 
na ho. Jahan tak hosake is tarah chupakar de ke kaano kaan khabar 
na ho. Riwayat me hai ke 7 aadmi wo hain jinko saayae khudawandi 
haasil hoga. Un me ek wo shaksh hai jo daayen haath se kharch kare 
aur bayein haath ko bhi uski khabar na ho. 

Eitekaaf- eahkaam wa masaail 



Hazrat Ibne Abbas A rwaya? /za/ A;e Rasoolullah ne eitekaaf 
karne wale ke haq me farmaya: wo gunahon se mehfooz hojata hai aur 
uske liye nekiyaan usi tarah darj hoti rehti haijis tarah ke nekiyon ke 
karne wale ke liye darj hoti hain. 

(Ibne Majah,127) 

Eitekaaf-ahkaam wa masaail 

Masjide ba-jamaat me ebadat ki niyyat ke saath ya aurat ka ghar ke kisi 
kamre me roza aur eitekaaf ki niyyat se tehema eitekaaf kehlata hai. 

Eitekaaf ki fazeelat 

Huzoor Hi wafaat farmane tak har saal ramazan ke aakhiri ashre me 
eitekaaf ka eahtemaam farmate rahe. Wafaat wale saal 20 din ka eitekaaf 
farmaya. 

Agar koie ek din bhi khuda ki raza ki khaatir eitekaaf kare, to Allah 
uske aur dozakh ke darmiyaan 3 bade khandakhein aad farma dete 
hain.(Ibne Majah,127) 

Eitekaaf karne wale se mutalliq sharait 

(1) Musalman hona, 

(2) Aaqil hona, 

(3) Janabat aur haiz-o-nifaas se paak hona, 

(4) Niyyat karna, 

(5) Roza rakhna. (yeh waajib aur masnoon dono tarah ke eitekaaf ke 
liye zaroori hai. Nafil ke liye zaroori nahi hai. 

Eitekaaf kaha kiya jaaye? 

(1) Mard ke liye aisi masjid jaha namaz ba-jamaat hoti ho. 

(2) Aurat ke liye masjide baith yani ghar ka aisa kamrah ya wo jagah jo 
namaz ke liye khaas kardiya gaya ho. 

Eitekaaf ka hukum 

Aakhiri ashre ka eitekaaf sunnate muakkidah kifayah hai. (Yani agar 
mohalle ka ek bhi aadmi agar eitekaaf keliye na baithe to sab mohalle ke 
loog gunehgaar honge. aur agar ek shaks bhi eitekaaf kar liya to sab ki 
jaanib se kaafi hojayega. Lekin behtar yeh hai ke har shaks baithne ki 
koshish kare). 

Pehla ashra (1-10 ramazan) Doosra ashra (11-20 ramazan) ka eitekaaf 
mustahab hai. 

Eitekaaf me baithne ka waqt 

20 ramazan ke suraj ke ghuroob hone se pehle eitekaaf me baithe. Agar 
ghuroob ke baad aaye to sunnat eitekaaf shumaar na hoga. 

Eitekaaf karne waale ke hudood 

(1) Eitekaaf me baithne waala shaks masjid ke hudood se bila zaroorat 
aur baghair uzar ke bahar nahi jasakta. Masjid ke hudood se muraad 
yeh hai ke jaha tak ka hissa khaas namaz padhne ke liye mutayyan 
kiya gaya hai wo masjid ke hukum me hone ki wajeh se qaabile 
eahteraam hai. Aur motakif ko usi jagah me tehre rehna hai. 

(2) Agar bila uzare sharee wa tabaee namaz ke liye mutayyan hisse se 
bahar nikle to guneh gaar hoga. Balke sahi qoul ke mutabiq eitekaaf 
faasid hojayega. 

(3) Wuzu khana, ghusul khana, istenjah khana ki jagah, namaze janaza 
padhne ki jagah, imam ka kamrah, masjid ka samaan rakhne ka 
godaam, gate se bahar dakhil hone ki seedhi, gate ke paas jaha joote 
chappal chodte hain sab masjid ke hudood se bahar hain. Baaz 
masjidon me sehen hota hai. Agar wo aain masjid ka hissa na ho to 
use bhi masjid ke hudood se bahar samjha jayega. In jaghon par bila 
uzare sharaee wa tabaee waqt guzaarna makrooh aur gunaah hai. 
Raajeh qoul ke mutabiq eitekaaf tooth jayega. 

(4) Masjid ka oopari hissa jis par jaane ke liye seedhiya bahar se hon 
usme eitekaaf masnoon nahi hoga. Ha agar seedhiyan masjid ke 
andar se ho to hoga. 

Eitekaaf toothne ki suraton ka bayan 

(1) Bila uzare sharaee wa tabaee masjid ke bahar nikalna. 

(2) Aurat ka masjide baith se bila uzar bahar guzaarna. 

(3) Biwi se hambistari karne se eitekaaf tooth jata hai. Chahe amadan ho 
ya bhool kar, din me ho ya raat me, masjid me ho ya masjid ke 
bahar. 

(4) Haiz-o-nifaas ka khoon aane se eitekaaf tooth jata hai. 

(5) Din me jaan boojh kar khana khane se. Kyun ke jaan boojh kar 
khana khane se roza tooth jata hai aur bagair roze ke eitekaafe 
masnoon nahi hota. 

Eitekaaf na toothne ki suratein 

(1) Eitekaaf ki haalat me motakif baaligh hojaye is se eitekaaf nahi 
toothta. 

(2) Motakif ko eahtelaam hojaye. 

(3) Namaze jumah ke liye kisi jamiyah masjid me jana, jab ke khud us 
masjid me jumah na hota ho. Is se eitekaaf nahi toothta. Albatta agar 

deir tak wahi teher gaya to aisa kama makrooh hai. 

(4) Din me bhool kar khane se. Kyun ke bhool kar khane se roza nahi 
toothta hai. 

(5) Ladayi jhagadah aur gaali galooj agar cheh bohot bure kaam hain 
magar is se eitekaaf nahi tootega. Albatta aisa karna masjid me sakth 
gunaah hai. 

(6) Eitekaaf me kisi ka maal baghair ijazat istemaal karlena ya khalena. 
Is se eitekaaf nahi tootega. Magar baghair ijazat kisi ki koie cheez 
bhi lena durust nahi hai. 

Eitekaaf ki haalat me mubaah (jayaz) kaam 

(1) Ghuroobe aaftaab (sunset) ke baad tulue subah saadiq (day break) 
tak khana peena, 

(2) Sona, 

(3) Kapda badalna, 

(4) Teal (oil) lagana agar cheh khushboo daar ho, 

(5) Masjid me samaan laaye baghair aisi khareedo furookth karna jo 
ahelo ayaal ke zarooriyaate zindagi ke liye ho, 

(6) Baal banwana, is tour par ke masjid me na gire, 

(7) Deeni wa mubaah guftagu karna, 

(8) Kangah karna, 

(9) Aaraam ke liye masjid me bistar aur zaroori samaan lana. 

Eotekaaf todhne ki jayaz suratein 

Zail me wo suratein zikr ki jarahi hain j in me se baaz me eitekaaf ka todhna 
jayiz aur baaz me waajib hai. 

(1) Eitekaaf ki haalat me aisa shadeed bimaar hojaye ke masjid me elaaj 
mumkin na ho, to eitekaaf todhna jayaz hai. 

(2) Agar janaze ki namaz padhne waala koie na ho, janaze ko dafnane 
wala koie na ho to is maqsad ki khatir todhna jayaz balke waajib hai. 

(3) Aag me jalne waale ya paani me doobne waale ko bachane ke liye 
aur aag bujhane ke liye eitekaaf todhna jayaz hai. Aur agar uske 
alawa koie na ho to waajib hai. 

(4) Motakif ko apni j aan o maal ka khouf ho. 

(5) Ma, baap, biwi bachcho me se koie sakth bimaar ho aur uske elawa 
koie na ho to eitekaaf ka todhna jayaz hai. 

(6) Haq ki gawahi dene ke liye agar jana pade to eitekaaf todhna jayaz 
hai. 

(7) Agar masjid munhadim hojaye to fouri doosri masjid me muntaqil 

hojaye. 

Eitekaaf ko makrooh karne waale kaam 

( 1 ) Masj id me ba-qayidah tij arat karna, 

(2) Ghair mubaah guftagoo karna, 

(3) Ebadat ke khayal se khamoosh rehna, 

(4) Mobile phone par games khelna aur bila zaroorat mobile phone ka 
istemaal karna. 

Eitekaaf ki qaza 

Agar eitekaaf faasid hojaye to ek din ki qaza karega. Aur baqiyah 
eitekaaf nafil ki haisiyat se poora karega. Albatta eahtiyat poore 10 dino ki 
qaza karne me hai. 

Motakif ke mashaghil 

(1) Motakif ka eitekaaf karna khud ebadat hai lihaza jin kamon me 
deeni ya dunyawi nafa na ho unse parheez kare. 

(2) Ramazan ko Quran se khaas nisbat hai, lihaza tilaawate Quran ka 
khoob eahtemaam kare. Jitni martaba Quran khatam karsakta hai 
kare. Albatta kam az kam ek martaba poori Quran khatam karne ki 
koshish kare. 

(3) Nafil ebadaton ka bhi khoob eahtemaam kare. 

(4) Tahajjud ka khoob eahtemaam kare, kyun ke tahajjud neak logon ka 
tosha hai. 

(5) Motakif ko chahiye ke duaon ka eahtemaam kare. Khaas kar raat me 
aah wa zaari ke saath khoob apne liye aur saare musalmano ke liye 
dua kare. Isliye ke dua ebadat ka maghz hai. Balke khud ebadat hai. 

(6) Motakif ki agar farz namazein chooti huie ho to unki qaza karna yeh 
nawafil padnhe se ziyadah behtar hai. 

(7) Deeni kitabon ka mutala rakhe. 

(8) Jitna ziyadah hosake daroode shareef ka eahtemaam kare. 

(9) Khamoosh na rahe, balke mukhtalif zikr o azkaar se apni zubaan 
aarastah rakhe. Kyun ke ebadat samajh kar khamoosh rehna yeh 
majoosiyon ka roza hai. 

(10) Motakif ke liye behtar hai ke din bhar ka nizamul amal (time table) 
tayyar karle aur uske mutabiq amal kare taake waqt zaaya na ho. 

(11) Agar koie aalim bhi masjid me motakif ho to unse khoob masail 
daryaaft kare. Kyun ke deen ka zaroori ilm haasil karna jis se halaal 
o haraam, jayaz wa na- jayaz, neeki aur gunaah me tameez karna 



37 



aajaye farz hai. 



Shab-e-Qadr 



Hazrat Ayesha se riwayat hai wo bayan karti hai ke rasoolullah 
H ne farmaya shabe qadar ko ramazan ke akheer ashre ki taaq raton 



Ummul mumineen Hazrat Ayesha \ 4 M se riwayat hai wo bayan karti 
hai: ke mai ne arz kiya ya rasoolullah ||| mujhe batladijiye ke agar 
mujhe shabe qadr ka pata chal jaye (yani shabe qadr ka paan aur 
dekhna mujhko naseeb hojaye) to us waqt kya dua maangu? Aap ne 
farmaya: yeh dua padho 

"Allah humma innaka affuwwun, tuhibbul afwa fa'fuanni" 

Aye Allah beshak tu bohot maafkarne waala hai maafkarne ko pasand 
bhi karta hai pas tu mujhe bhi maaf farmade.(Ibne majah,274) 





(21, 23, 25, 27, 29) me talash karo. 



(Bukhari, 1/270) 




(Tirmidhi) 

Sadqatul Fitr 
Aahkaam o masaail 

Sadqah-e-Fitr 

Hazrat Amr ibne shuaib riwayat karte hain ke apne baap se, wo apne 
dada se ke Nabi-e-Kareem 0 ne makkah ki galiyon me ek munadi bheja ke 
eaylaan karde: Agaah hojao! har musalmaan par sadqah-e-fitr waajib hai, 
chahe mard ho ya aourat, azaad ho ya ghulaam, chota ho ya 
bada.(Tirmidhi,l/146) 

Sadqah-e-Fitr kin logon par waajib hai? 

Har musalmaan jo buniyaadi zarooriyaat ke elawah nisaab ke baqadar 
maal ka maalik ho uspar sadqah-e-fitr waajib hai. Chahe wo musafir ho ya 
muqeem, aurat ho ya mard, na-baligh ho ya baligh ya majnoon. 

(1) Na-baligh aur majnoon jo nisaab ke baqadar maal ke maalik hon us 
maal se unke zimmedaar sadqah-e-fitr nikalenge. 

(2) Wo shaksh jisne ramazan me roze nahi rakhe uspar bhi sadqah-e-fitr 
waajib hai. 

(3) Wo mareez hazraat jo roze ke bajaye fidya de rahe hain unpar bhi 
sadqah-e-fitr waajib hai. 

Sadqah-e-Fitr waajib hone ke liye maaldari ka 

me'yaar 

Yeh baat zehen me rehna chahiye ke sadqah-e-fitr waajib hone ke liye 
maaldaari shart hai. Aur maaldaari ka meyaar yeh hai ke ek musalmaan ke 
paas apne ahel-o-ayaal ki bunyaadi zarooriyaat-e-zindagi ke elawah 612 
gram, 360 milligram chandi ya 87gram, 480 milligram sona ya maal ya 
raqam ya koie bhi zaroorat se zaaid cheez itni miqdaar me ho ke 612 gram, 
360 milligram chandi ki qeemat ko pahunch jaye uspar bhi sadqah-e-fitr 
waajib hai. 

Zarooriyaate Zindagi se muraad 

Zaooriyaate zindagi se muraad rihaishi makaan (residence), istemaal ke 
kapde chahe barabar istemaal hote ho ya mosame garma wa sarma ke alag 
alag kapde hon, isi tarah khaas mouqon ke liye taqreebaat wagairah ke 
waaste rakhe hon, bartan ghar ke samaan jo rooz marrah istemaal ke hon ya 
mehmano ki ziyafat ke mouqe par, khadim, phone, ek gadi, ek saal ke 
baqadar khane ki cheezen garz yeh ke wo tamaam cheezen buniyaadi 
zaroorat me daakhil hain jin ke baghair insaani zindagi ka guzar dushwaar 

ho. Aur isme afraad-o-ashkaas ke martabon ke farq ka lihaaz bhi kiya 
jayega. 

Sadqah-e-Fitr kin logon ki taraf se dena hai aur 
kin ki taraf se nahi dena? 

(1) Apni zaat ke alawah un logon ki taraf se bhi dena waajib hai jin par 
kaamil wilaayat haasil ho. Aur jo zeere parwarish hon. Isme 
na-baligh bachche, bachchiyan aur majnoon aoulaad kwaah baligh 
ho ya na-baligh dakhil hai. 

(2) Sadqah-e-Fitr apne saheehul aqal baligh aoulaad ya biwi ki taraf se 
nikaalna waajib nahi. Lekin agar nikaalde to behter hai. Adayigi 
hojayegi. 

(3) Yateem pote, potiyan nawase, nawasiyon ka sadqah dada aur nana 
par waajib nahi. 

(4) Bahu ka sadqah-e-fitr khusar par waajib nahi. 

(5) Ek bhai par doosre bhai ka sadqah-e-fitr nikaalna waajib nahi. 

(6) Mooh boli aoulaad ki jaanib se bhi nikalna waajib nahi. 

(7) Walidein ki taraf se nikalna bhi waajib nahi hai. Agar cheh walidein 
aoulaad ki kifalat me hon. Lekin agar koie aoulaad unki ijazat se 
nikaalde to bhi adaa hojayega. Aur agar baghair ijazat ke nikaalde to 
bhi adaa hojayega. Agar walidein uski kifalat me na ho to bila ijazat 
adaa na hoga. 

(8) Ghar ke noukaron ki taraf se nikaalna waajib nahi. 

Sadqah-e-Fitr waajib hone ka waqt 

(1) Eidul fitr ki subah saadiq tulu hone ke baad sadqah-e-fitr waajib hota 
hai. 

(2) Ramazan ya ramazan se pehle bhi sadqah-e-fitr nikaal sakte hain. 
Albatta eidul fitr ki subah saadiq ko nikaalna mustahab hai. 

(3) Agar koie subah saadiq se pehle margaya ya maaldaar ghareeb 
hogaya to sadqah-e-fitr waajib nahi hoga. 

(4) Agar koie aadmi subah saadiq se pehle musalmaan hojaye ya faqeer 
maaldaar hojaye ya baccha paida hojaye to in tamaam par 
sadqah-e-firt waajib hoga. 

(5) Agar koie subah saadiq ke baad margaya ya maaldaar ghareeb 
hogaya to uske zimme se sadqah-e- fitr khatam nahi hoga, balke 
adaa karna padega. Albatta jo shaksh subah saadiq ke baad 
musalmaan ho ya ghareeb maldaar hojaye ya bachcha paida hojaye 

to in tamaam par sadqah-e-firt waajib nahi hoga. 
(6) Agar kisi ne eidul fitr ke din nahi nikala phir bhi saqah-e-fitr uske 
zimme waajib rahega. Har haal me marne se pehle dena hoga. Aur 
ab uska hukum aam sadqaat ka hoga. yani sawaab me kami 
hojayegi, is liye ke Aap H ne farmaya sadqah-e-fitr namaz-e-eid se 
pehle adaa kiya jaaye to sadqah-e-fitr maqbool hota hai aur namaz 
ke baad adaa kiya jaaye to aam sadqaat ki tarah ek sadqah shumaar 
hota hai. 

Sadqah-e-Fitr ki miqdaar 

(1) Hadith me jin cheezon ke zariyeh sadqah-e-fitr nikaalne ka hukum 
hai wo khajoor, jou, be-poost jou, kishmish, gehoon, aata aur paneer 
hai. 

In tamaam cheezon me se jis se bhi nikale adaa hojayega. Albatta agar 
gehoon ke zariyeh nikalna chahe to nisf saw yani taqreeban 1 kilo, 590 
gram hona zaroori hai. Gehoon ke alawah baqiyah cheezon se nikalna ho to 
ek saw yani taqreeban 3 kilo, 180 gram hona zaroori hai. 

(2) Hadith me zikr ki gayi cheezon ke elawah sadqahe fitr nikaalna ho 
jaise chawal wagairah to oopar zikr ki gayi cheezon me se kisi ek ko 
mutayyan karke uski qeemat ka andaza karke phir uski qeemat ke 
zariyeh chawal khareed ke diye jayenge. Masalan agar gehoon ko 
meyaar banaya to poune 2 kilo gehoon ki jo qeemat ho us qeemat 
me jitna chawal aasakta hai khareed kar diya jaaye. Ya phir khajoor 
ko meyaar banaya to saadhe 3 kilo khajoor ki jo qeemat ho us 
qeemat me jitna chawal wagairah aasakta hai khareed kar diya 
jasakta hai. 

(3) Sadqah-e-Fitr qeemat ke zariyeh se bhi nikala jasakta hai. Agar 
gehoon ke zariyeh adaa karna chahe to 1 kilo 590 gram gehoon ki 
qeemat jo bhi ho wo mustahiq ko de. Gehoon ke alawa se dena 
chahe to saadhe 3 kilo khajoor ki jo qeemat hogi adaa karde. 

Sadqah-e-Firt ka masraf 

(1) Har us musalmaan ko sadqah-e-fitr dena jayaz hai jo saahibe nisaab 
na ho. 

(2) Isi tarah sayyad hashmi bhi na ho. 

(3) Apne usool yani baap, dada, maa, nana wagerah ko nahi desakta. 

(4) Apne furoo yani aoulaad, beta, beti, pota, poti, nawasa, nawasi 
wagairah ko bhi nahi desakta. 

(5) Shouhar biwi ko aur biwi shouhar ko nahi desakti. 

(6) Iske alawh baaqi rishtedaar bhai, behen, chacha, chachi, khala, 
phoopu, mama, mami aur unki aoulaad, razaee walidein, razaee 
aoulaad, soutele walidein, souteli aoulaad , bahu, damaad aur susar 
ko desakte hain. Ba-shart yeh ke yeh sab mustahiq hon aur saahibe 
nisaab na ho aur na hi hashmi hon. 

(7) Rishte daaron ko bhi sadqah-e-fitr dene me tarteeb ka lihaaz karna 
munasib hai. Ke pehle jo rishte me sab se ziyadah qareeb hai usko 
phir uske baad wale ko. Masalan bhai, behen ko aur phir unki 
aoulaad ko, phir chacha wagera ko. Agar iske khilaaf kiya jaye to 
bhi koie haraj nahi. 

(8) Agar rishte daaron me na ho to padosi ko dega agar mustahiq hon. 
Phir apne gaaon ya mohalle waalon ko phir apne sheher walon ko. 
Isi tarah maqrooz wa musafir ko bhi dena jayaz hai. 

(9) Deeni madaris ke mustahiq talaba ko bhi dena jayaz hai. 

(10) Jin logon ko zakaat di jasakti hai unhi logon ko sadqah-e-fitr bhi 
diya jasakta hai. 

(1 1) Kafir, mushrik ko sadqah-e-fitr dena jayaz hai. Lekin behtar yeh hai 
ke musalmaan ko diya jaye. 

(12) Ek sadqah-e-fitr ko kaie fuqara ya mustahiqqeen me taqseem karna 
jayaz hai. Taham behtar yeh hai ke ek hi ko de. 

(13) Ek sadqah-e-fitr ek ghareeb ko diya jasakta hai. 

(14) Chand afraad ke sadqah-e-fitr ko ek hi shaksh ko diye jasakte hain. 

(15) Masjid ke liye dena jayaz nahi hai. 

Eid-ul-Fitr 
Ahkaam o masaail 

Rasoolullah |§l ne farmaya ke jab Eidul Fitr ka din aata hai to khuda ke 
farishte tamaam raaston ke kinaro par khade hojate hain aur kehte hain ke: 
"Aye musalmano! rab ke paas chalo jo bada kareem hai aur neeki aur 
bhalayi ki bateein batata aur us par amal karne ki toufeeq deta hai. phir us 
par bohot ziyadah inaam deta hai. Tumhe uski taraf se taraweeh padhne ka 
hukum diya gaya, turn ko din me roze rakhne ka hukum diya gaya. To turn 
ne roze rakhe aur apne rab ki ita'at guzari ki. To ab chalo apna inaam le lo. 
Aur jab loog eid ki namaz padh chukte hain to khuda ka ek farishta eaylaan 
karta hai ke aye logo! tumhare rab ne tumhari bakhshish farmadi, pas turn 
apne gharon ko kamiyaab wa kaamraan louto! Yeh eid ka din inaam ka din 
hai, aur is din ko fariston ki duniya me inaam ka din kaha jata hai. 

(Targheeb-o-Tehreeb) 

Eid ka din 

29 Ramazan ko agar chaand nazar aajaye to aaindah kal eid ka din 
hoga. Wama 30 din mukammal kiye jaye, phir aaindah kal ekkum 
shawwaal ko eid ka din hoga. 

Eid ki namaz ka waqt 

(1) Jab suraj tulu hojaye aur namaz ka waqte makrooh (taqreeban 15 
minute) khatam hojaye to eidein ki namaz ka waqt shuru hota hai 
aur zawaal tak rehta hai. Is dowraan jab chaahe namaz-e-eid adaa ki 
jasakti hai. 

(2) Eidul fitr me namaz se pehle sadqah nikaalna hota hai. Isliye isme 
kisi qadar takheer masnoon hai. Albatta eidul azhaa ki namaz jald 
padhna mustahab hai. 

Namaz-e-Eid kin logon parwaajib hai? 

Eid ki namaz musalmaan, muqeem, sahatmand, aaqil, baligh aur beena 
mard par waajib hai. Lihaza musafir, na-baligh, majnoon, andha, aurat aur 
chalne phirne se mazoor shaksh par waajib nahi hai. 

Jo sharait jumah ki namaz farz hone ke hain wahi sharait eid ki namaz 
ke bhi hain. Lihaza eid ki namaz baghair jamaat aur tanha nahi padhi 
jasakti. 

Eid ke rooz ghusul aur umdah kapde 

Eid Haq ta'ala shanuhu ki ziyafat ka din hai. Is liye is munasabat se 
ghusul karna aur umdah kapde pehenna aur etar lagana sunnat hai. Ibne 
Abbaas 4& se marwee hai ke Aap H eid ke din ke liye ghusul farmate the. 
Imam ibne Qayyim (r.a) farmate hain ke Nabi-e-Kareem 0 eidein ke 
mouqe par apna sab se umdah libaas pehente. Aap ke paas ek intehayi 
khoob surat jhubba tha jo aap eidein aur juma ke liye pehna karte the. 

(Zaadul Ma'aad) 

Namaz-e-Eid ka tareeqah aur masaail 

Pehli rakaat me kul 4 takbeeraat hongi. Charon takbeeraat me haath 
kaano tak uthaye. Pehli aur chouthi takbeer ke waqt haath baandh le. Yeh 
baat zehen me rehni chahiye ke jis takbeer ke baad kuch padhna hai waha 
haath baandhle, aur jis takbeer ke baad kuch padhna nahi hai waha haath 
chood de. Mulahaza kijiye: 



45 



Pehli takbeer Haath uthakar Sana padhna 

baandhna 

Doosri takbeer Haath uthakar 

chood de. 

Teesri takbeer Haath uthakar 

chood de. 

Chouthi takbeer Haath uthakar Qirat ki jaati hai 

baandhle. 

Qirat ke baad jo imam kare uski iqteda ki jaye. Ek rakaat mukammal 
hojayegi. Ab doosri rakaat me imam pehle surae fateha aur zamme surah 
karega. Phir 4 takbeeraat kahi jayegi. Pehli 3 takbeeron me haath utha kar 
chood de aur chouthi takbeer me haath uthaye baghair takbeer kehte huwe 
ruku me chalajaye. Baqiyah arkaan aam namazon ki tarah adaa kiye 
jayenge. 

(1) Eidul Fitr ki namaz se pehle mutlaq nafil namaz padhna durust nahi 
hai. Balke makrooh hai. 

(2) Eidul Fitr ke din tamaam rozedaar Allah jalla shanuhu ke mehmaan 
hain. Isliye eidul fitr ki namaz se pehle ek ya usse zaaid taaq khajoor 
khana masnoon hai. Aur khajoor mayassar na hone ki surat me koie 
meethi cheez khana mustahab hai. 

(3) Eid gaah paidal jaana chahiye na ke sawari par. Kyun ke isme 
tawazu hai. 

(4) Agar koie gaadhi ya koie sawari se eid gaah chala jayae to na koie 
gunaah hai aur na koie karahat. Sirf khilaafe aoula hai. Agar eid 
gaah door ho to makrooh bhi nahi. 

(5) Agar koie shaks saudi arab me eid ki namaz padh kar hindustan aata 
hai aur yaha bhi doosre din eid hai to use hindustaan me bhi eid ki 
namaz padhni chahiye. 

(6) Agar kisi ki namaz-e-eid ki takbeeraat choot gayi is haal me ke 
imam abhi qirat kar raha hai to yeh shaks namaz me dakhil hote hi 3 
takbeeraat jaldi se kahega phir imam ki itteba karega. 

(7) Aur agar imam ko ruku ki haalat me paaye to takbeere tehreemah 
keh kar khade khade 3 takbeeraat keh kar phir ruku me chala jaye. 
Aur agar aisa karne me imam ke ruku se sar uthane ka andesha ho to 
fouri ruku me chala jaye aur haath uthaye baghair 3 takbeeraat ruku 
me kehle. 

(8) Aur agar imam ruku se uth kar seedha khada hogaya aur uski rakaat 
fout hogayi to ab takbeeraat na kahe balke ab imam ke namaz se 

farigh hone ke baad ek rakaat mukammal karne ke liye jab tehrega 
to sana, ta'awwuz aur tasmiyah wa qirat se farigh hone ke baad ruku 
me jane se pehle takbeeraat kahega. 

(9) Musafaha wa muaanaqah namaz-e-eid ki sunnat nahi hai. Isi liye 
hamare aslaaf wa akabir ka namaz-e- eid ke baad musafaha wa 
muanaqah kame ka kabhi mamool raha hi nahi hai. 

(10) Jis shaks ko eid ki namaz hi na mile to wo tanha eid ki namaz nahi 
padhega. Balke apne ghar jakar tanha 2 ya 4 rakaat nafil padhega aur 
toubah wa isteghfaar karega. Albatta chand logon ki choot gayi to 
wo kisi khule muqaam ya haal jahan har ek ko aane ki ijazat ho 
namaz-e-eid padh sakte hain. 



Eid Mubarak 

Eid kaise manaye: 

Eid aarahi hai. Aap ke bachche (khuda aap ka saaya unke saron par 
qayim rakhe) khush horahe hain ke naye naye rangeen kapde pehenne ko 
milenge. Tarah tarah ki mithaiyan aur acche khane; khane me aayenge aur 
eid gaah me naye naye khilone khareedenge. Aap ko apne bachchon ki 
khushiyaan mubarak. Lekin yeh bhi kabhi aap ne socha hai ke un 
mithaiyon aur khano ki lazzat kitne lamhon tak aur kapdon aur khano ki 
khushi kitni deir qayim reh sakti hai? Kapde maile honge, khilone 
tootenge, aur mithaiyan halaq ke neeche utar jayengi. Apne bachchon ko 
hasta khelta dekh kar thodi deir aap bhi khush holenge. Lekin jis tarah 
thodi hi deir ke baad unki udaasi yaqeeni hai. Isi tarah aap ki bhi khushi 
teherne waali nahi. Aap wo daayimi khushi kyun na khareed farmale, jise 
na kabhi zawaal ho aur na jis se aap mehroom hosake? 

Aap ke padoos me, aap ke mohalle me, aap ki basti me aap hi ke 
bachchon ki tarah dil rakhne wale aur dilon me armaan wa shouk rakhne 
wale kuch aur bachche bhi hain j in ke naaz bardaar maa, baap aaj is aalam 
me moujood nahi, eid unke ghar me bhi aayi hai par unke chere udaas hai 
aur koie unki udaasi par kudhne wala nahi. Unke dil ghamgheen hain aur 
koie unki ghamghini ko door karne ki tadap apne dil me rakhne wala nahi. 
wo be-waali wa waaris hain, aap unki sarparasti kijiye. Wo be-aasra hain 
aap unka aasra baniye. Aap ki eid jab hi maqbool hosakti hai jab aap unki 
eid ko apni eid banaye, aur apne dil me yeh khayaal tak na laye ke aap 
unpar koie eahsaan wa nawazish kar rahe hain. Balke apni khush bakhti par 
sajdah e shukr karen ke aap ko apni aaqibat sudhaarne ka ek aur mouqa 
diya gaya. Agar aaj ek yateem ki bhi eid aap ne karadi to kal jab tamaam 
haste huie chehre rorahe honge aap ke chehre par inshallah us waqt bhi 
tabassum raqs kar raha hoga. 

(Az Sacchi baatein) 

Shawwaal ke roze 

Ramazan ke baad shawwaal ke 6 rozon ki bhi badi fazeelat hai. 
Chunanche hadith me hai: 

Jo shaksh ramazan ke roze rakhe phir shawwaal ke 6 roze bhi rakhle to 
use saal bhar roze rakhne ka sawaab milega. 

(Muslim, 1/369) 

(1) Shawwaal ke rozon ke wahi ahkaam honge jo ramazan ke liye hain. 

(2) Shawwaal ke rozon ka eid ke doosre din hi se rakhna zaroori nahi 
hai. 

(3) Shawwaal ke rozon ko lagataar rakhna bhi zaroori nahi hai. Balke 
maahe shawwaal ke khatam tak kabhi bhi rakh sakte hain, aur wahi 
sawaab ke mustahiq honge. 

(4) Shawwaal ke 6 rozon ki takmeel par choti eid ka manana 
Quran-o-Hadith me nahi hai. Islam me sirf 2 eid hain Eidul Fitr aur 
Eidul Azha. Teesri eid ka tasawwur islam me nahi hai. 

Saal bhar ke roze 



Youm-e-arafah (9 zilhijjah) ka roza: 

Hazrat Qatada se riwayat hai ke Rasoolullah ne irshaad 
farmaya: "Arafah ke din ka roza to mujhe Allah se umeed hai ke wo 
guzistah ek saal aur aane waale ek saal ke gunahon ka kaffarah bana 

deta hai. 

(Tirmidhi,l/157) 

Note: Gunahon se muraad gunaahe sageerah hai. Kabeerah gunaah 
baghir toubah ke maaf nahi honge. 
Youme aashurah ka roza: 

Hazrat Qatada se riwayat hai ke Rasoolullah ne irshaad 
farmaya.Aashurah ke Roza silsilh me mujhe umeed hai ke us ki wajh se 
guzistah saal ke gunah muaf ho jaain 

(Tirmidhi,l/158) 

Note: Sirf 10 muharram ka roza rakhna makrooh hai. Lihaza 9-10 ya 
10-11 ka roza rakhe. 

1 5 shabaan ka roza: 

Shabe baraat ke mustahab aamaal me se ek yeh bhi hai ke din me roza 
rakha jaye. 

Hazrat Ali A riwayat karte hai ke Rasoolullah ne irshaad 
farmaya: "Jab shabaan ki 15 wi raat ho to us raat ko ebadat karo aur 
din me roza rakho, isliye ke Allah ta'ala is raat aasmaan-e-duniya par 
aate hain aur ghuroob-e-aaftaab tak rehte hain.(ibne majah,99) 

Ayyaame beez (Qamari maah ke 13, 14 aur 15) ke roze: 

Har mahine ke 3 roze rakhna bil-ittefaaq masnoono mustahab hai. 
Hazrat Abu Hurairah .A farmate hai ke mere khaleel '& ne har maah 
3 din roze rakhne ki wasiyyat ki. 

(Bukhari, 1/266) 

Ek hadith me hai ke har maah 3 roze rakhne wala poora zamana roze 
rakhne wale ke hukum me hai. 

Hazrat Qatada A se riwayat hai ke Rasoolullah ||| ne irshaad 
farmaya: "har mahine me 3 roze ek ramazan se doosre ramazan ke 
(poore mahine ke) yeh saal ke rozon ke barabar hain. 

(Muslim, 1/367) 

Yeh roze qamri maah ke 13, 14 aur 15 ko rakhe jayenge. 

Hazrat Abuzar ghifari A riwayat karte hai ke Rasoolullah Jj|| ne 
farmaya: "Aye Abuzar! jab turn mahine ke roze rakho to 13,14 aur 15 

ko roze rakho. 



(Tirmidhi,l/159) 

Makrooh wa Mamnoo roze 

Eidein aur ayyaame tashreeq ka roza: 

Eidul Fitr, Eidul Azha aur ayyaame tashreeq (11,12,13 zilhijjah) ko 
Allah ta'ala ne khane peene aur khushi manane ke liye banaya hai. Isi liye 
Rasoolullah 0 ne in dino me roza rakhne se mana farmaya. (Pehla din yani 
eidul fitr) tumhare rozon se iftaar ka din hai aur doosra din (eidul azha) 
jisme rum loog apne qurbani ke jaanwaro se khate ho. 

(Bukhari, 1/267) 

Shabaan ke nisf-e-aakir ka roza 

Shabaan ki 15 wi tareekh ke baad 16 wi tareekh se shabaan ki aakhiri 
tareekh tak roza rakhna makrooh hai. 

Hazrat Abu Hurairah A se marwee hai ke Rasoolullah ||| se ne 
farmaya: "Jab shabaan ka nisf (aakhir) bach jaaye to roza na rakho. 

(Tirmidhi,l/155) 

Soume deher 

Yani musalsal roze rakhna. Kyun ke Rasoolullah H ne farmaya: "Jis ne 
soume deher (yani musalsal roze rakhe) usne na roza rakha na iftaar kiya. 

(Muslim, 1/366) 

Soume wisaal 

Yani bila iftaar-o-sahri qasdan musalsal roze rakhna, chahe lagataar 2 
din ho ya us se zaid. 

Shaikhain ki riwayat hai ke Rasoolullah ,f| ne soum-e-wisaal (pai dar pe) roze 

rakhne se mana farmaya(Bukhari, 1/263) 

16 sayyidon ke naam se roze 

16 sayyidon ke naam se har qamari maah ki 16 wi tareekh ko khaas 
karke 16 maah tak pabandi se roze rakhna ek mushrikana amal hai. 
Quran-o-Hadith ya amale sahaba se sabit nahi hai. Sharan bilkul durust 
nahi hai, balke yeh ghairullah se madad talab karne aur uski ebadat ke 
mushabeh hai. Is se bachna har musalman ke liye zaoori hai. Yahi iman ka 
taqaza hai. 



51 



Mazeed malomaat ke liye jamiyah ke muftiyaan-e- kiraam se in numbers 
par raabta karsakte hain: 

Moulana Zakariyah Fahad Qasmi : 9700783103 
Mufti Shaikh Asadullah Yasir Hussami: 9700629573 
Mufti Irfan Qasmi: 9032794902 
Mufti Muhammad Abdul Ahad: 9396661309 

Makhaz-o-Masadir 



1. Quran-e-Majeed 




2. Al-Jamius Sahih 


Al-imam Muhammad bin ismail 
al-bukari 


3. As sahihul Muslim 


Al-imam Abul Hasan bin hajjaaj 
bin muslim 


4.Mishkatul Masabeeh 


Shaikh Waliuddin abu abdillah 
Muhammad ibne abdillah khateb 
baghdadi 


j. /\i-riiciayan 


Shaikhul Islam abul Hasan Ali bin 

ADU DaKT I3UrilaIlUU.UlIl Illdrglllllalll 


O. IVaUUUl IvlUIllaal 


1 nno A nm/ioan cnotvii 

1DI1C /\aDlUCCIl Sllallll 


7. Al Behrur Raiq 


Ibne nujaim misri 


8. Jawahirul Fiqh 


iviuni onaiee saneo 


9. Qamoosul Fiqh 


Moulana Khalid Saifullah Rehmani 


10. Jadeed Fiqhi Masail 


Moulana Khalid Saifullah Rehmani 


1 1 . Kitabul Fatawa 


Moulana Khalid Saifullah Rehmani 


12. Ramazan ke sharaee ahkaam 


Moulana Mufti Muhammad 
iviustaia auqui ^uqqoos iNacrvi 


— — — — — . — 

13. Fatawa Raheemiyah 


Mufti Sayyad Abdur Raheem 


14. Fatawa Mehmoodiyah 


Mufti Mehmoodul Hasan Gangohi 


15. Aap ke masail aur unka hal 


Moulana Yousuf Ludhyanvi 


16. Ahsanul Fatawa 


Mufi Rasheed Ahmed saheb 


17. Sacchi Baetein 


Moulana Abdul Majid Daryabadi. 


18.Zadul Ma'ad 


Imam Ibn-e-Qayyim Jauzi 


19. Ibn-e-Majah 


Abu Abdul Muhammad 
ibn-e-Yazeed Qazweeni 


20. Tirmidhi 


Abu Eesaa Muhammad ibn-e-Surah 
ibn-e-Shaddad Tirmidhi 

Breaf Introduction of 

Tajweedul Quran Educational & Charitable 

Trust 

Dear Brothers and Sisters in Islam, 

As salaam u alaikum wa rahmatullahi wa barkaatuh! 

Religion comprises of a couple of things, firstly the teaching of Allah 
(SWT) and the other being the methodology and practices of Prophet 
Muhammad (SAWS). These two things are accepted wholly by every 
Muslim but not practiced by any of them even a percent whereas these two 
things are the identity and speciality of Islam and Muslims. Islamic 
institutions are such sources which demand all Muslims to be connected to 
their religion and protect the specialities and identity of Islam by educating 
the Muslim generation the doctrineofoneness of Allah (SWT), Prophecy of 
Muhammad (SAWS) and Islamic values. Hence, the stature of Islamic 
institutions for Muslims is similar to that of a heart in human body. 

Tajweedul Quran Educational and Charitable Trust was founded 30 
years ago for the purpose of protection of Islam and its culture, and also the 
protection of the identity and personality of its followers. Alhamdulillah, 
the trust is serving on different fronts for the same cause. It's necessary to 
clarify that the Trust functionsunder the patronage of eminent Islamic 
scholars of the state and its all expenses get audited annually by aChartered 
Government Accountant. 

Since its foundation, 770 boys and girls completed memorization of 
Holy Quran, 12 girls graduated as Aalimah, 730 learned Holy Quran and 
Deeniyat along with Tailoring and Embroidery training. Huffaz of this 
institute who graduated as Aalim or Aalimah from other madrasas are 
approximately 300. 

The Trust has four below mentioned major institutions functioning 
under it: 

JAM I A ISLAMIA TAJWEEDUL QURAN 

This institution serves the purpose of educating Muslim boys with 
courses from basic Arabic learning with tajweed to Hifz-E-Quran as well as 

Urdu, English and Mathematics, these subjects are taught and practice is 
also done. 

JAMIA ISLAMIA BANATUL ABRAR 

This institution serves the purpose of educating Muslim girls with 
courses from basic Arabic learning with tajweed to Hifz-E-Quran, they are 
taught religious knowledge as well as Urdu, English and Mathematics with 
proper arrangement of Hijab. 

MAHAD AAISHA SIDDIQUA 

This section provides the Aalimiyat course (7 Years) to the 
Haafiz-E-Quran girls and the girls coming from college or school 
education. 

HARAAAIN PUBLIC SCHOOL 

This institution aims at the academic excellence and religious education 
of poor and needy Muslim generation with affordable tuition fee so that 
education may not become business. In this institution the trust provides 
academic courses equivalent to the Government syllabus with Islamic 
values and Deeniyat in Islamic environment. At present it has classes from 
Nursery to 7th standard. In-shaa- Allah, classes will be upgraded gradually. 

ISLAMIA TAILORING & EMBROIDERY TRAINING 

CENTER 

This institution teaches tailoring to women and girl students along with 
basic religious education and narrations of Prophet Muhammad (SAWS) 
also read to them daily for 20 minutes, test is conducted every six months 
upon that they are issued certification of completion and prizes are 
distributed among them according to their grades. During last 8 years 730 
women and girls are benefitted from it. 

TRUST'S WELFARE & SOCIAL SERVICES 

Other than these four institutions trust's social and welfare works are as 
follows: 

60% to 70% of the students (boys & girls) are from needy andpoor 
families, trust does not charge any fee from them and providesthem free 
education, uniform, Burqa, Stationary and provision. Guardians of orphans 
and students from poor and needyfamilies receive scholarship of Rs. 1000 
monthly. 

Morning and evening classes for school going students are arrangedby 
the trust for free, salaries of teachers are paid by the trust. 

Students who want to pursue higher studies in reputed Jamia after 
completing Hifz from this trust and they are in need of financial 
support, trust sponsors them and gives them Rs. 1500 to Rs 2000 monthly 
till their graduation. 

Trust is providing salary believing it is its responsibility to 5 teachers 
who are serving in remote areas under "Majlis Tahaffuz 
Khatm-e-Nabuwwat" 

Trust provides the needy and widows basic necessities at the time of 
festivals and marriages and provides the expenses of burial and kafan. 

Trust conducts weekly gathering of "Islah-e-Mu'asharah" on every 
Thursday after Zohar prayer under the guidance of famous scholar of 
Andhra Pradesh his Excellency Hadhrat Maulana Shah Jamal-ur-Rahman 
sahab who regularly addresses the gathering every alternate Thursday, 
students and members of the community benefits from his speeches and 
good advices. Also there is an arrangement of gathering on every Monday 
after Eisha prayer by his Excellency Hadhrat Maulana Shah 
Kamal-ur-Rahman sahab Qasmi successor of Hadhrat Sufi Ghulam 
Muhammad sahab Qasmi (May Allah fill his grave with His noor) for the 
purification of inner self and lectures on Tasawwuf. Scholars from other 
states also address the gatherings on their visit to Hyderabad. 

DEPARTMENT OF PRINTING AND PUBLICATION 

For the religious awareness this department publishes booklets, wall 
papers etc whenever requirement arouses. Therefore, a booklet on the topic 
"Way to perform Salah in the light of Sunnah" is published in Urdu and 
English language and "Aqa'id Ahl-us-Sunnah-wal-Jama'ah" is printed in 
chart form. Several other publications are on the way. 

STRENGTH OF STUDENTS 

Almost 1300 students (boys and girls) and women are benefitting from 
all four institutions and other social activities: 



1 . Jamia Islamia Tajweedul Quraan 535 

2. Jamia Islamia Banatul Abrar 312 

3. Harmain Public School 450 

4. Islamia Tailoring and Embroidery 60 
Makatib sponsored by trust are 8. 
Total(Students) 1297 
Total Teachers & Staff 82 



We are not proud of our achievements. Whatever the trust is today it is 

duly by the mercy and bounty of Allah (SWT) and sincere co-operation of 
philanthropic brothers and sisters. In-shaa-Allah it will progress and move 
forward by your moral and financial support. 

ANNUAL EXPENDITURES 

The present annual expenses of the trust are Rs. 70,00,000 
(SevenMillionlndian Rupees only) which are fulfilled by the donations of 
philanthropic Muslim brothers and sisters in the form of Zakat, Sadaqat, 
Skins of the sacrificed animals, Lillah Donations and Sponsorships of 
students and teachers (monthly and annual). 

AIMS AND TARGETS OF TRUST 

► Separate building for Girls Section ►Renovation and Expansion of 
existing "Faiz-E-Abrar" Library and Reading Room ►Sponsorship of 
Islamic Missionaries and speakers in the Trust's Neighbourhood 
► Establishment of institutes and sponsorship of its employees for 
preaching Islam in rural and suburban areas where other missionaries are 
spreading their message in full swing. 

PRIAAARY NEEDS 

Trust has decided to increase salary of its teacher in the view of current 
inflation rate that he/she can teach without further worrying about the 
provision. Therefore remuneration for primary teacher is Rs. 6000, for 
teacher of Hifz class is Rs. 7000, for the teacher of Aalim course is Rs. 
9000, for Hafiz Aalim and Mufti is Rs. 10000 and for preacher is Rs. 
12000. You are requested to sponsor a teacher for whole year or half year. 
In-shaa-Allah you will be rewarded in manifolds till the Doomsday. 

In view of increasing strength of students it is become compulsory for 
the trust to have separate building for the girl students. Therefore, trust 
acquired building plan and intended to start the construction on the land 
which is 700 sft, this building is comprise of 3 storeys with 42 classrooms 
on a floor and each of the classroom is costing approximately Rs. 4,95,000. 
You are requested to take responsibility of one classroom or more in the 
name of Prophet Muhammad (SAWS) or for the Isal-e-sawab of you, your 
parents and relatives and encourage others. In-shaa-Allah it will earn you 
rewards till the Doomsday. 

Among our aims is to establish Makatib in villages. Trust also wants to 
establish well equipped computer lab, computers are needed for this 
purpose. Buying books and Almirahs for library is needed. 




42 class rooms ke saath teen manzil per mushtamil 
is emaarat ka tameeri kaam jaari hai, 
ek class room ki tameer ka kharch 
taqreeban 4,95,000/- Rs. hai 

Aap hazrat say guzarish hai ke Huzoor (s.a.w.s) ya apne 
marhoom walidain, rishte-darow ke eesaal-e-sawab ke liye 
ek room ya is say zayed ke kharch ki zimm-e-daari qubool 
farmaien, Insha- Allah ye ta'awun aap ke naam-e-amaal me 
ta-qiyaamat nekiyan likhata rahega. 

TAJWEEDUL QURAAN EDUCATIONAL 
& CHARITABLE TRUST® 

ba ek nazar 

► Tedaad talaba wa taalibaat (1297) 

► Tedaad Muallimeen wa Muallimaat (87) 

► Tedaad Farigheen-e-Hifz (770) ► Tedaad Aalimaat (12) 

► Tedaad farighaat tailoring (730) 

► Saalana kharch (82,00,000/- Rs.) > 

TAJWEEDUL QURAAN EDUCATIONAL I 
& CHARITABLE TRUST® f 

Azad Nagar, Amberpet, Hyderabad - 13. India. f 

Cell: 9700783103, 9849286540 g 

A/c No: 10092106040, S.B.I. Amberpet, Hyd-13 | 

E-mail: tajweedulquran9@gmail.com | 

